Πολύπλευρα τα πλήγματα του κορωνοϊού στην παγκόσμια οικονομία - EPIRUS Online\nΟι ευρωπαϊκές μετοχές κατέγραψαν πτώση στο ξεκίνημα των συναλλαγών και σήμερα, καθώς η αύξηση των κρουσμάτων του νέου κορωνοϊού εκτός Κίνας ενισχύει τους φόβους για πανδημία, εξέλιξη που θα μπορούσε να κάμψει την παγκόσμια ανάπτυξη.\nΠολλές εταιρίες blue-chip εξέδωσαν προειδοποιήσεις για την κερδοφορία τους. Η Standard Chartered καταγράφει βουτιά 3,4% αφού η τράπεζα που επικεντρώνεται στην Ασία ανακοίνωσε ότι θα χρειαστεί περισσότερος χρόνος για να επιτευχθεί ο βασικός στόχος για τα κέρδη της. Η μεγαλύτερη στον κόσμο ζυθοποιία, η Anheuser-Busch InBev, σημείωσε πτώση 5,6% αφού προέβλεψε υποτονική ανάπτυξη το 2020 εν μέρει λόγω της επιδημίας.\nΟ πανευρωπαϊκός STOXX 600 σημείωσε πτώση 2,2% στις 10:17 ώρα Ελλάδας και οδεύει προς τη χειρότερη εβδομάδα του από τον Ιανουάριο του 2016.\nMicrosoft: Δεν θα πετύχουμε τους στόχους τριμήνου\nΧθες, η Microsoft ανακοίνωσε ότι δεν περιμένει να πετύχει τους οικονομικούς στόχους που είχε θέσει για το τρίμηνο, τόσο για τα Windows όσο και για τον κλάδο των προσωπικών υπολογιστών, εξαιτίας του νέου κορωνοϊού.\n«Παρά το γεγονός ότι βλέπουμε ισχυρή ζήτηση για τα Windows η οποία είναι σύμφωνη με τις προσδοκίες μας, η αλυσίδα τροφοδοσίας επιστρέφει σε κανονική λειτουργία με χαμηλότερους ρυθμούς από αυτούς που αναμένονταν», ανέφερε η ανακοίνωση της εταιρείας.\nΚαι η Apple έχει ήδη προειδοποιήσει ότι η επιδημία θα επηρεάσει αρνητικά, αν και προσωρινά, την αλυσίδα παραγωγής και διάθεσης των iPhones. Η Microsoft είχε προηγουμένως προβλέψει ότι θα έχει έσοδα 10,75-11,15 δισεκατομμύρια δολάρια κατά το πρώτο τρίμηνο του 2020 από τις πωλήσεις Windows και Surface.\nΣτον «αέρα» η Σύνοδος του ΔΝΤ και της Παγκόσμιας Τράπεζας\nΕξαιτίας του νέου κορωνοϊού, είναι στον «αέρα» οι εαρινές σύνοδοι του Διεθνούς Νομισματικού Ταμείου και της Παγκόσμιας Τράπεζας, στην Ουάσινγκτον.\nΗ απόφαση για το αν θα γίνουν κανονικά οι σύνοδοι, αν θα ακυρωθούν, ή αν θα περιοριστεί το εύρος τους, θα ληφθεί τις επόμενες ημέρες. Οι σύνοδοι είναι προγραμματισμένοι για τις 17-19 Απριλίου. Συνήθως, προσελκύουν πάνω από 10.000 αξιωματούχους, επιχειρηματίες, δημοσιογράφους και στελέχη ΜΚΟ μεταξύ άλλων.\nΜία σκέψη που κάνουν στο ΔΝΤ και την Παγκόσμια Τράπεζα- εν μέσω του φόβου για εξάπλωση του νέου κορωνοϊού- είναι να γίνουν μέσω διαδικτύου κάποιες από τις εργασίες και τις συναντήσεις.\nΜαταιώθηκε η έκθεση ωρολογοποιίας στη Γενεύη\nΠάντως, εξαιτίας της ανησυχίας για τον νέο κορωνοϊό, ματαιώθηκε η έκθεση ωρολογοποιίας Watches & Wonders που επρόκειτο να γίνει στη Γενεύη στις 25-29 Απριλίου.\nΗ ματαίωση είναι η πιο υπεύθυνη απόφαση, στο σημερινό πλαίσιο των κινδύνων για την υγεία, ανέφερε το Ίδρυμα Υψηλής Ωρολογοποιίας (Fine Watchmaking Foundation) που διοργανώνει την έκθεση.\nΠροηγούμενο άρθροΕθελοντική αιμοδοσία στην 2η ΤΟΜΥ\nΕπόμενο άρθροΣυνεχίζονται οι έλεγχοι της Αστυνομίας σε Κατσικά και δομή φιλοξενίας


Φτηνή ήττα στην Λεωφόρο\nΑρχική σελίδαΦτηνή ήττα στην Λεωφόρο\nMamos Απριλίου 03, 2022\nΟ ΠΑΟΚ έχασε τις ευκαιρίες και το ματς με 2-1 από τον Παναθηναϊκό\nΟ ΠΑΟΚ έχασε σημαντικές ευκαιρίες σε όλη την διάρκεια του ντέρμπι αλλά ο Παναθηναϊκός ήταν πιο εύστοχος και τελικά επικράτησε με 2-1 στην Λεωφόρο. Τέλος στο αήττητο σερί 16 αγώνων του Δικεφάλου.\nΧωρίς εκπλήξεις και προσπάθεια φρεσκαρίσματος ήταν η ενδεκάδα που παρέταξε ο Ραζβάν Λουτσέσκου, πάντα σε σχηματισμό 4-2-3-1. Ο Πασχαλάκης ήταν κάτω από τα δοκάρια, τετράδα στην άμυνα οι Σάστρε, Βαρέλα, Ίνγκασον και Βιεϊρίνια, οι Κούρτιτς – Τσιγγάρας στα χαφ, ο Καντουρί μπροστά τους, οι Ζαμπά – Αντρίγια στις πτέρυγες και Άκπομ στην κορυφή. Από την πλευρά του, ο Ιβάν Γιοβάνοβιτς προτίμησε το 4-5-1 έχοντας τον Ιωαννίδη ως φουνταριστό στην επίθεση.\nΣχετικά καλό ρυθμό και ένταση είχε το παιχνίδι από το ξεκίνημά του. Οι δυο ομάδες μοιράζονταν την κατοχή της μπάλας και την πρωτοβουλία των κινήσεων ανά διαστήματα, χωρίς πάντως να καταφέρουν να φτάσουν σε κάποια μεγάλη ευκαιρία.\nΣτο 8’ ένα πέναλτι που έδωσε ο Πελίτο για χέρι του Βέλεθ ακυρώθηκε μετά την παρέμβαση του VAR, ενώ ακολούθησε μια αναγκαστική αλλαγή για τον Παναθηναϊκό με τον Αλεξανδρόπουλο να παίρνει την θέση του τραυματία Βιγιαφάνες. Στο 28’ ένα σουτ του Βιεϊρίνια υπό καλές προϋποθέσεις σταμάτησε σε σώματα αμυντικών. Σημαντική στιγμή για τον Δικέφαλο ήρθε στο 33’ αλλά ο Ζίβκοβιτς με το αριστερό δεν κατάφερε να στείλει την μπάλα στα δίχτυα.\nΣαν να μην έφτανε αυτό, ένα λεπτό αργότερα οι “πράσινοι” βρήκαν τον τρόπο να φτάσουν σε ένα γκολ, στην πρώτη τους ουσιαστικά καλή στιγμή. Ο Παλάσιος έκανε σέντρα από δεξιά, ο Πασχαλάκης δεν υπολόγισε σωστά την έξοδό του και ο Αϊτόρ με κοντινή κεφαλιά έκανε το 1-0.\nΟ ΠΑΟΚ προσπάθησε να απαντήσει γρήγορα, ο Άκπομ αστόχησε από καλή θέση στο 41’, έτσι το σκορ δεν άλλαξε μέχρι το τέλος του ημιχρόνου.\nΧωρίς αλλαγές για τις δυο ομάδες άρχισε το δεύτερο μέρος. Ο Δικέφαλος έψαξε από νωρίς την ισοφάριση χάνοντας μάλιστα τρεις σπουδαίες ευκαιρίες σε έξι λεπτά. Στο 48’ ο Μπρινιόλι απέκρουσε εντυπωσιακά δυνατό σουτ του Κούρτιτς, ένα λεπτό αργότερα ο Τσιγγάρας έστειλε την μπάλα λίγο άουτ, ενώ στο 52’ ήρθε η πιο μεγάλη φάση. Ο Άκπομ βρήκε τον Ελ Καντουρί που ήταν μόνος κι αμαρκάριστος αλλά από απόσταση 1,5 μέτρου έστειλε την μπάλα άουτ!\nΣτο 63’ ο Λουτσέσκου προχώρησε σε τριπλή αλλαγή ρίχνοντας στο ματς τους Τέιλορ, Σβαμπ και Μπίσεσβαρ, χωρίς να διαφοροποιήσει κάτι στον σχηματισμό. Λίγα δευτερόλεπτα μετά όμως ήρθε το δεύτερο γκολ του Παναθηναϊκού κόντρα στην ροή του ματς. Ο Χουάνκαρ βρέθηκε μόνος στο ύψος της μεγάλης περιοχής και με εντυπωσιακό βολέ έκανε το 2-0.\nΟι φιλοξενούμενοι κατάφεραν να αντιδράσουν στο 71’. Μετά από σέντρα του Κούρτιτς, ο Ζίβκοβιτς με κοντινό σουτ έκανε το 2-1. Στο 79’ μπήκαν και οι Τσόλακ-Σίντκλεϊ, την ώρα που ο ΠΑΟΚ πίεζε ψηλά για ένα δεύτερο γκολ. Τελικά η ισοφάριση δεν ήρθε και το σκορ δεν άλλαξε μέχρι το φινάλε.\nΓκολ: Αϊτόρ 34’ (κεφαλιά), Χουάνκαρ 64’ (σουτ) / Ζίβκοβιτς 71’ (σουτ)\nΚίτρινες: Αλεξανδρόπουλος 94′ / Ίνγκασον 92′\nΠαναθηναϊκός: Μπρινιόλι, Κώτσιρας, Σένκεφελντ, Βέλεθ, Χουάνκαρ, Ρούμπεν, Γκατσίνοβιτς (Χατζηγιοβάνης 87’), Βιγιαφάνιες (Αλεξανδρόπουλος 29’), Παλάσιος, Αϊτόρ (Βιτάλ 87’), Ιωαννίδης (Σάρλια 77’).\nΠΑΟΚ: Πασχαλάκης, Σάστρε (Τέιλορ 63’), Βαρέλα, Ίνγκασον, Βιεϊρίνια (Σίντκλεϊ 80’), Κούρτιτς, Τσιγγάρας (Σβαμπ 63’), Ζαμπά, Ελ Καντουρί (Μπίσεσβαρ 63’), Α. Ζίβκοβιτς, Άκπομ (Τσόλακ 80’).\nΔιαιτητής: Πελίτο (Βοσνία)/ VAR: Ντε Ρικάντο (Ισπανία)\nΒoηθοί: Μεϊντάνας, Μπουξμπάουμ


Φάρος του Θερμαϊκού: Το Πάσχα στη Βόρεια Ελλάδα\nΤο πρωί της Κυριακής, στις περισσότερες περιοχές της χώρας σουβλίζεται ο οβελίας. Μέσα σε εορταστική ατμόσφαιρα, ακολουθεί πλούσιο γεύμα και γλέντι. Λόγω κρίσης, μπορεί βέβαια φέτος να μην είναι ολόκληρος οβελίας, αλλά μόνο κάποια μικρά κομμάτια του, αλλά αυτό δεν έχει σημασία.\nΣτο Άγιο Πνεύμα Σερρών τη Μεγάλη Παρασκευή, στη Μονή του Προφήτου Ηλία, που βρίσκεται σ' ένα λόφο πάνω από το ομώνυμο χωριό, αναβιώνει το έθιμο της Αποκαθήλωσης του Κυρίου. Ο Μητροπολίτης Σερρών και Νιγρίτας, συνοδευμένος από ιερείς και κρατώντας λάβαρα και εξαπτέρυγα, οδηγούνται στον ιερό λόφο, όπου θυμίζει απόλυτα τον λόφο του Γολγοθά. Πάνω στον πετρόχτιστο λόφο, βρίσκεται ο Εσταυρωμένος. Το σκηνικό συγκλονίζει τον κάθε επισκέπτη. Ιερείς και πιστοί προσεύχονται και με μεγάλη ευλάβεια κατεβάζουν τον Κύριο από τον Σταυρό. Αφού τον μυρώσουν, τυλίγουν το σώμα του σε άσπρο σεντόνι και τον μεταφέρουν στον Τάφο, που έχει κατασκευαστεί, για τον σκοπό αυτό, λίγα μέτρα πιο κάτω. Έπειτα κλείνουν την είσοδο με μια μαρμάρινη πέτρα και την σφραγίζουν με βουλοκέρι και κορδέλες Την άλλη μέρα, ξημερώνοντας το Μεγάλο Σάββατο, πηγαίνουν να ανοίξουν τον Τάφο και να πάρουν το Σώμα του Χριστού βάζοντας στη θέση του την εικόνα της Αναστάσεως. Ο τάφος θα μείνει ανοιχτός όλη τη χρονιά.\nΤην Κυριακή του Πάσχα, αναβιώνει το ποντιακό πασχαλινό έθιμο "αβγομαχίες" στην Καστανούσα Σερρών. Οι διαγωνιζόμενοι παίρνουν άσπρα αβγά και αφού τα "ακούσουν", χτυπώντας τα ελαφρά και περιεργαστούν το σχήμα τους, επιλέγουν τελικά το πιο γερό- κατά τη γνώμη τους- και η αβγομαχία ξεκινά. Βασικός κανόνας του εθίμου είναι η χρησιμοποίηση μόνο αβγών κότας. Ο κάθε συμμετέχων έχει στην διάθεση του τριάντα αβγά και νικητής αναδεικνύεται αυτός που έχει τα λιγότερα σπασμένα αυγά.\nΣτο νομό Καβάλας, τη Μεγάλη Παρασκευή, οι πιστοί στη Νέας Ηρακλείτσα Καβάλας, ζουν τη συγκίνηση του Θείου Πάθους. Μέσα σε κατανυκτική ατμόσφαιρα γίνεται η αποκαθήλωση του άχραντου σώματος του Ιησού Χριστού, στο ύψωμα του παρεκκλησίου της Αγίας Μαρίνας, στην τοποθεσία «Νησάκι», στην παραλία της Νέας Ηρακλείτσας.\nΤο βράδυ της Μεγάλης Παρασκευής, στη Νέα Πέραμο Καβάλας, κατά την περιφορά του επιταφίου, οι κάτοικοι σε κάθε γειτονιά της πόλης αναβιώνουν ένα πολύ παλιό έθιμο: καίνε από ένα ομοίωμα του Ιούδα, τη στιγμή που η πομπή του επιταφίου περνάει από τους δρόμους. Ολόκληρη η πόλη εκείνη τη νύχτα φωτίζεται από τις δεκάδες φωτιές, που ανάβουν οι κάτοικοι, στέλνοντας έτσι το μήνυμα της κάθαρσης, αλλά και της αιώνιας ανάστασης.\nΣτα Καλύβια Λιμεναρίων Θάσου διατηρείται το έθιμο "Για βρέξ' Απρίλη μ'" που γιορτάζεται την τρίτη ημέρα του Πάσχα. Το έθιμο έχει τις ρίζες του στους χορούς του διονυσιακού κύκλου και είναι μια επίκληση για ανοιξιάτικη βροχή. Οι κάτοικοι της κοινότητας και οι επισκέπτες το γιορτάζουν με δημοτικούς χορούς, ενώ σε μεγάλα τσουκάλια μαγειρεύεται κρέας με ρύζι που στη συνέχεια μοιράζεται στους συγκεντρωμένους.\nΤην τρίτη μέρα του Πάσχα, με συγκίνηση και ευλάβεια, στο Δημοτικό Διαμέρισμα Ελευθερών του Δήμου Παγγαίου, αναβιώνουν τα παραδοσιακά «Μαζίδια». Ένα έθιμο που χρονολογείται από τα χρόνια της Τουρκοκρατίας. Οι πιστοί μεταφέρουν εν πομπή τα εικονίσματα από τη βυζαντινή εκκλησία του Αγίου Ταξιάρχη, την παλαιότερη εκκλησία της περιοχής, στα «Μαζίδια» όπου βρίσκεται το γραφικό εξωκλήσι των Αγίων Ραφήλ, Ειρήνης και Νικολάου.\nΕκεί, τελούν αρτοκλασία και αγιασμό αναπέμποντας παρακλήσεις προς τον Αναστάντα Χριστό να ευλογήσει την καλλιεργητική περίοδο που ξεκινάει ώστε να είναι αποδοτική και εύφορη. Οι πιστοί προσκυνούν τα εικονίσματα και εν πομπή επιστρέφουν στην εκκλησία του Αγίου Ταξιάρχη. Στη συνέχεια, στην πλατεία του παλιού παραδοσιακού οικισμού, στήνεται μεγάλο γλέντι. Τον χορό αρχίζει ο ιερέας και ακολουθούν οι κάτοικοι του χωριού, που χορεύουν και τραγουδούν τρία συγκεκριμένα τραγούδια, που διασώθηκαν με το πέρασμα των χρόνων. Η προσφορά σπιτικών φαγητών και γλυκών από τις γυναίκες του Πολιτιστικού Συλλόγου Ελευθερών ολοκληρώνουν την παραδοσιακή γιορτή που έχει τις ρίζες της στην τουρκοκρατία και ακόμα παλιότερα.


Ο Κυριάκος Συριζοποιεί τη Νδούλα .Σε όλα τα ζητήματα, πλην των δημοσιονομικών και οικονομικών, είναι ότι και ο Σύριζα. Εφόσον όμως η οικονομική ατζέντα καθορίζεται απ`έξω , τα δύο κόμματα έχουν απόλυτη ταύτιση σε όλα και η επικείμενη συγκυβέρνηση είναι εφικτή.\nΗ διαγραφή του Φαήλου ήταν ένα στρατηγικό ατόπημα του Κ.Μητσοτάκη , διοικητικό λάθος, όπως θα αποδείξουμε εντός ολίγου, και αυτό μας χαροποιεί μιας και θεωρούμε το κόμμα του υπαίτιο όλων των δεινών της χώρας .Είναι υπεύθυνο για την ιδεολογική ηγεμονία της αριστεράς συν του ότι επί 25 έτη που κυβέρνησε έθεσε τα θεμέλια της χρεοκοπίας και οπότε των μνημονίων.\nΕίναι ατόπημα και θα προξενήσει ρήγμα και προβλήματα συνοχής στη ΝΔ μιας και ο Μουζάλας δεν διαγράφτηκε από το κόμμα του αλλά μόνο ο Κρανιδιώτης. Ο Μουζάλας είναι συνεπέστατος στην ιδεολογία του , είναι κομμουνιστής και κατ`αυτόν οι πατρίδες διαμορφώνονται με ταξικά κριτήρια και όχι με εθνικά και οπότε αναγνωρίζει το δικαίωμα της αυτοδιάθεσης των «ταξικών αδερφών» του να αποκαλούνται όπως ορίζουν . Ο Τσίπρας τον στηρίζει και απ`ότι φαίνεται δεν θα γίνει δεκτή η παραίτηση του.Οι συνεργάτες του Τσίπρα του διαμήνυσαν ότι αν τον διαγράψει θα δημιουργηθεί πρόβλημα στη διαχείριση του «προσφυγικού» και πλήγμα στην κυβέρνηση.\nΑπό την άλλη ο Φαήλος δέχτηκε χωρίς προειδοποίηση την εσχάτη των ποινών χωρίς να προηγηθεί μια επίπληξη γραπτή η προφορική . Ο ένας λοιπόν εκφέρει μισελληνικό λόγο προσβάλλοντας την ελληνικότητα και την ιστορία της Μακεδονίας μας, και διατηρείται στη θέση του, ενώ ο άλλος προστατεύει με ρηξικέλευθο και οξύ τρόπο τα εθνικά ζητήματα και καρατομείται απευθείας. Διεγράφη όχι για δημόσιες δηλώσεις που έκανε σε κάποιο κανάλι, εφημερίδα ή ραδιόφωνο , αλλά για ένα σχόλιο στον προσωπικό του λογαριασμό στο facebook! Τι σόι «δημοκρατία» είναι αυτή όταν φιμώνονται τα στελέχη και δεν υπάρχει ελευθερία του λόγου; Ο προεδροκεντρισμός των κομμάτων δεν επιτρέπει στα στελέχη και βουλευτές να λένε τη γνώμη τους όπως γουστάρουν ακόμα και στα social media;\nΕίναι διοικητικό ατόπημα δε, γιατί ο Κυριάκος εγκαταλείπει τη δεξιά και ακροδεξιά πτέρυγα και βαίνει ολοταχώς στο μεσαίο χώρο .Εγκαταλείπει δηλαδή την «πολιτική αγορά» της δεξιάς και ακροδεξιάς , η οποία είναι ραγδαία αναπτυσσόμενη λόγω της αποτυχίας των μνημονίων και των εξελίξεων στο λαθρομεταναστευτικό, και μετατοπίζεται στην «πολιτική αγορά» του μεσαίου χώρου η οποία έχει ξεπεράσει τη φάση του κορεσμού και βαίνει στη φάση της παρακμής . Παραδίδει τα ηνία στη Χρυσή Αυγή η οποία μονοπωλεί όλο τον πατριωτικό χώρο για να πάει να παίξει μπάλα στο μεσαίο χώρο όπου ο ανταγωνισμός είναι πολύ οξύς, με το Λεβέντη, το Σύριζα, το ΠΑΣΟΚ, το Ποτάμι .Στο μεσαίο χώρο θα επικρατήσει πόλεμος για το ποιος θα υφαρπάξει μερίδια αγοράς από ποιον και οπότε η ΝΔ δεν έχει πολλά λαμβάνειν . Μετακινούμενη στο μεσαίο χώρο η ΝΔ χάνει στοιχεία διαφοροποίησης. Ο Κυριάκος διέγραψε τον Κρανιδιώτη για να σηματοδοτήσει και να επικοινωνήσει στο εκλογικό σώμα την μετατόπιση της ΝΔ προς τα αριστερά.\nΗ δε Χρυσή Αυγή ανοίγει σαμπάνιες εφόσον φαίνεται ότι έχει απαλλοτριώσει πλήρως το τρίπτυχο «πατρίς θρησκεία οικογένεια». Όποιος ψηφοφόρος πιστεύει σε ήθη, έθιμα, παραδόσεις, πολιτισμό, θρησκεία , αξίες και παραδοσιακή οικογένεια, η Χρυσή Αυγή είναι μονόδρομος ! Το μόνο που της μένει είναι να εγείρει «εμπόδια εισόδου» ώστε να μην μπει κάποιος νεόφερτος στα λημέρια της. Το σύστημα θα προσπαθήσει στο επόμενο διάστημα να δημιουργήσει καινούριο φορέα , στο κενό που ο Κυριάκος δημιουργεί μεταξύ ΝΔ και Χρυσής Αυγής, όμως δεν υπάρχει πολύς χρόνος για τέτοια εγχειρήματα δεδομένες οι εξελίξεις στο λαθρομεταναστευτικό . Σε αυτό το φορέα θα κινηθούν Κρανιδιώτης, Μπαλτάκος και όσοι διαγραφούν από τον Κυριάκο ,καθώς και νέα πρόσωπα. Οι χρόνοι όμως, ξαναλέω, έχουν συρρικνωθεί και οι αντοχές του «σοφού» πόπολου έχουν εξαντληθεί. Το πρόβλημα που ενδέχεται να αντιμετωπίσει η Ελλάδα την επόμενη διετία είναι ακραίο και τα ακραία προβλήματα επιτάσσουν ακραίες λύσεις . Κοινώς η Χρυσή Αυγή ήρθε για να μείνει!\nΥπόψιν δεν θεωρούμε τη ΝΔ κόμμα του εθνικοπατριωτικού χώρου, ουδέποτε υπήρξε επί της ουσίας μέρος του και καμία σχέση δεν έχει με το άθλημα. Εξετάσαμε το πρόβλημα διοικητικά και από την οπτική του μέσου Έλληνα ψηφοφόρου που δυστυχώς θεωρεί αυτό το εθνοπροδοτικό κόμμα ως «λαϊκή πατριωτική δεξιά». Τα όποια στοιχεία διαφοροποίησης αναπτύσσει ένα κόμμα , αυτά του προσδίδουν ακραιφνή πολιτική ταυτότητα στο μέτρο που αυτά εκλαμβάνονται ως τέτοια από τον πολίτη. Δεν έχει σημασία λοιπόν μόνο το καταστατικό σου, το πολιτικό σου πρόγραμμα , οι ομιλίες σου και οι δηλώσεις σου, αλλά κυρίως το πώς τα εκλαμβάνεται όλα αυτά ο ψηφοφόρος και οπότε πως αυτός σε τοποθετεί στον πολιτικό χάρτη. Το πολιτικό positioning στην ουσία το κάνει ο πολίτης ψηφοφόρος συνεπικουρούμενος από τα ΜΜΕ( διαμορφωτές της κοινής γνώμης).\nΗ ΝΔ ούτε δεξιά είναι , ούτε λαϊκή, ούτε πατριωτική . Στον τάφο στο χώμα το πουλημένο κόμμα!\nPo 17 Μαρτίου 2016 - 10:51 μ.μ.\nΔεν υπάρχει κενό προς τα δεξιά μεταξύ Νέας Δημοκρατίας και Χρυσής Αυγής. Τον δεξιό χώρο μόνο το Λάος μπόρεσε να τον καλύψει για επαρκή χρόνο. Εννοώ χρόνο χρησιμότητας για τους διεθνείς επικυριάρχους, διότι το Λάος ίσα-ίσα που πρόλαβε να ψηφίσει ΝΑΙ στο πρώτο μνημόνιο και εξαφανίστηκε.\nΤώρα και ο δεξιός χώρος φάνηκε πως είναι ψευδοπατριωτικός. Ακόμα κι αν κάποιος καταφέρει να βγάλει ένα δεξιό κόμμα στην Βουλή, αυτό θα είναι αναιμικό κι αμέσως θα δείξει πως δεν διαφέρει από τα άλλα συστημικά κόμματα σε τίποτα, και γιαυτό θα εξατμιστεί πριν καν ασχοληθεί η ΧΑ μαζί του. Η εποχή που η πολιτική τριβή στην Ελλάδα γινόταν με μυλόπετρες πέρασε ανεπιστρεπτεί. Η ταχύτητα του πολιτικού χρόνου αυξήθηκε δραματικά λόγω μνημονίων, εποικιστών, εθνικών προβλημάτων, κι ενός επικείμενου παγκοσμίου πολέμου. Γιαυτό ο τροχός αυτού του χρόνου παύει τις τριβές μεταξύ ομοίων κομμάτων και σταδιακά παίρνει όλο και πιο ελεύθερες στροφές σαν μύλος του λούνα παρκ. Στροφές με ακατανίκητη φυγοκεντρική δύναμη που μπορεί να εκτοξεύει όποιο κόμμα ή συμμαχία-πολιτικό τόξο αποδεικνύεται ως μη εθνικιστικό. Τέτοιες πολιτικές "δυνάμεις θα κονιορτοποιούνται πριν συμπαρασύρουν στον Καιάδα τον Ελληνισμό (σαν Ιδέα και σαν Έθνος).\nΔιοτι είναι θέμα επιβίωσης που καλούν οι σύγχρονοι καιροί, δηλαδή είναι συμ-φέρον όλων των εθνών, και όχι απλά επειδή αυτό βολεύει πολιτικά την ΧΑ. Κι επειδή αυτή η οντολογικά και ιδεολογικά ελληνική επιβίωση δεν αφορά μόνο τον Έλληνα, αλλά όλη την ανθρωπότητα. Διότι μόνο μέσω του Έλληνος η ανθρωπότητα σώζεται. Συνεπώς η ηθική πίεση πολλών λαών είναι τεράστια. Που σημαίνει ό,τι: Αν η Χρυσή Αυγη δεν ανταποκριθεί επάξια σαν εθνικό και μαζί παγκόσμιο κίνημα - απορρίπτοντας ακόμα και την ιδεοληψία περί "αδελφών ευρωπαϊκών λαών" - θα κονιορτοποιηθεί και αυτή στην πορεία. Αφού ο Ελληνισμός ακτινοβολεί παντού, και ως υπεράνω πάντων των ιδεολογιών, θα προχωρήσει είτε με κόμμα ή χωρίς κόμμα.\nΗ Χρυσή Αυγή είναι να πάρει το Φώς του Προμηθέως και να το διαδώσει σε όλη την υφήλιο. Εδώ πρόκειται περί πνευματικότητας και όχι απλά περί ιδεολογικής εκδρομής. Συνεπώς η ΧΑ είναι όπως ο Έλληνας (Δημήτριος;) που εθελοντικά πήρε τον σταυρό του Χριστού και τον κουβάλησε μέχρι την κορυφή του Γολγοθά. Αν, λοιπόν, αντέξει το τεράστιο πνευματικό βάρος και μαζί τον παγκόσμιο φυσικό ανήφορο, και φτάσει στην κορυφή, τότε θα υπερσκελίσει όλες τις πρόσκαιρες ιδεολογίες, και θα κάνει την υπέρβαση προς την αιωνιότητα.


Δευτέρα, Μαρτίου 11, 2013 AntiRadio Team\nΗ Sadahzinia (Γιολάντα Τσιαμπόκαλου) βρίσκεται στην ομάδα παραγωγής της Freestyle Productions από το 1994. Είναι η πρώτη γυναίκα που ασχολήθηκε ενεργά με το hip-hop στην Ελλάδα. To “Sadahzinia” βγαίνει από το Sad = λυπημένος , (j)ah = δημιουργία στα τζαμαϊκάνικα και zinia= η ζίνια, το λουλούδι. (Υπάρχει ένας μύθος στην Καραϊβική που λέει ότι η ζίνια, είναι ένα λυπημένο λουλoύδι μα όταν ακούσει μουσική, ανθίζει και η ζωή αλλάζει για πάντα. Η λέξη Sadahzinia είναι ένα λογοπαίγνιο αυτού του μύθου.)\n· Από το 1994 εμφανίζεται μαζί με τους Active Member στις συναυλίες, αλλά και στο στούντιο στα πλήκτρα, τα κρουστά και το μικρόφωνο. Συχνά εμφανίζεται και μόνη της οπότε και παρουσιάζει τις προσωπικές της δισκογραφικές δουλειές. Τα πρώτα της τρία προσωπικά άλμπουμ κυκλοφόρησαν από την Warner. Όλα αυτά τα χρόνια έχει συνεργαστεί και με άλλους καλλιτέχνες εκτός των Active Member και των άλλων low bap γκρουπ. Είτε στη σκηνή είτε στο στούντιο έχει δουλέψει με τους Waldemar Bastos, Σωκράτη Μάλαμα, Μαρία Παπανικολάου, Killa Kela, Mixologists, Adam Fuest, Chris Hall, Oliver Wilson, Winston Irie και Dynamo Dresden.\n· Το 2003 η Sadahzinia έγινε επίσημα μέλος στους Active Member και κάτι τέτοιο την κάνει να κοιτάει το μέλλον ακόμα πιο θετικά και υπεύθυνα.\nΈχει μια υγιή αποστροφή για τους «κανόνες» του τι πρέπει ή τι δεν πρέπει να κάνει κάποιος που ασχολείται με το hip hop. Για παράδειγμα γράφει παραμύθια για παιδιά. Συνεργάζεται κυρίως με τις εκδόσεις Καστανιώτη, ενώ βιβλίο της έχει κυκλοφορήσει και από τις εκδόσεις Ηλέκτρα. Για τέσσερα χρόνια έγραφε συνταγές για παιδιά στην παιδική εφημερίδα και είχε την στήλη Παιδογραφίες, ενώ για δύο χρόνια συνεργάστηκε με το περιοδικό Σύγχρονο Νηπιαγωγείο όπου έγραφε θεατρικά έργα για παιδιά. Προκειμένου για την παρουσίαση των παραμυθιών της έχει οργανώσει μια σειρά εκδηλώσεων σε διάφορους χώρους (βιβλιοπωλεία, σχολεία, στο παιδικό μουσείο, σε πολιτιστικούς χώρους, σε βιβλιοθήκες κλπ) όπου παρουσιάζει μια πρωτότυπη θεατρική παράσταση γραμμένη από την ίδια, με μεγάλη συμμετοχή των παιδιών. Παράλληλα με αυτά μεταφράζει βιβλία για παιδιά και για μεγάλους.\nΤο καλοκαίρι του 2003 παρουσιάστηκε στο Θέατρο Πέτρας – σε συνεργασία με τον Δήμο Πετρούπολης, ένα θεατρικό έργο γραμμένο από την ίδια: Ο Μάγος της Φωτιάς με συνοδεία ζωντανής συμφωνικής ορχήστρας και Dj (αφηγητής ήταν ο Γεράσιμος Γεννατάς). Έχει επιμεληθεί το βιβλίο με τους στίχους του Β.D.Foxmoor Χρέωσέ τα στη Φωτιά. Το βιβλίο περιέχει όλους τους στίχους του τραγουδιστή των Active Member (από το 1993 εως το 2000) καθώς και ανέκδοτες φωτογραφίες. Το βιβλίο κυκλοφορεί από τις εκδόσεις Ελληνικά Γράμματα και έχει κάνει τέσσερις εκδόσεις.\n· Επίσης, επιμελήθηκε και το δεύτερο βιβλίο με στίχους από το 2000 έως το 2006 που κυκλοφόρησε από τις εκδόσεις ΚΨΜ. Για λίγα χρόνια είχε δική της ολοσέλιδη στήλη (Κάθε Δευτέρα μια παράξενη βόλτα) στην εφημερίδα Ελεύθερος Τύπος. Παλαιότερα, το 1999 πήρε το πτυχίο της Αγγλικής Φιλολογίας, της Φιλοσοφικής Σχολής Αθηνών. Είναι υπεύθυνη για όλο το αρχειακό υλικό της Freestyle Productions και της 8ctagon (συνεντεύξεις, αφίσες, φωτογραφίες, διάφορα άρθρα, καταχωρήσεις κ.λ.π.)\n· Το 2003 μαζί με τον B.D.Foxmoor ιδρύουν την 8ctagon, ένα ανεξάρτητο label που αναλαμβάνει παραγωγές συναυλιών, οπτικού υλικού και κυρίως δισκογραφία. Η 8ctagon συνεργάζεται ήδη με καλλιτέχνες από το εξωτερικό. Στην 8ctagon λοιπόν, η Sadahzinia, κυκλοφόρησε τον Σεπτέμβριο του 2003 τον τέταρτο προσωπικό της δίσκο Η Βουή και τα Καμώματα, τον Απρίλιο του 2006 τον πέμπτο προσωπικό της δίσκο Πετρανάσα και το 2010 τον έκτο στη σειρά προσωπικό της δίσκο Σάρμα. Στο μεταξύ έχει κυκλοφορήσει ως μέλος των Active Member το Απ' της φτιάξης μας τα λάθια, Στων Βουβών την εσχατιά και τώρα το νέο τους δίσκο Αρσενάλι.\nΠερισσότερες πληροφορίες, νέα και φωτογραφίες στο www.sadahzinia.com\nRecordings at Twinpeaks studio 2006\nΜαγιάτικο (single) 2003\nΗ βουή και τα καμώματα 2003\nΣτο χρώμα της στάχτης 2002\nSadahzinia (single) 2000\nΑσημένια άκρη 2000\nΆλλο Ένα Ψέμα 1998\nPosted in: Βιογραφικό , Συγκροτήματα , LowBap , Sadahzinia


Συνελήφθη για διαφθορά ο πρώην υπουργός Οικονομικών της Ινδίας - Newsbomb - Ειδησεις - News\nΚΟΣΜΟΣ 22 Αυγ 2019 03:40\nΈνα ηγετικό στέλεχος της αντιπολίτευσης στην Ινδία, ο πρώην υπουργός Οικονομικών Παλανιαπάν Τσινταμπαράμ, συνελήφθη στο Νέο Δελχί με την κατηγορία της διαφθοράς, σε μια εντυπωσιακή επιχείρηση των αρχών, καθώς οι ομοσπονδιακοί αστυνομικοί έφτασαν στο σημείο να σκαρφαλώσουν στους τοίχους του σπιτιού του.\nΝωρίτερα την Τετάρτη (21/8) η Κεντρική Υπηρεσία Ερευνών (CBI) είχε στείλει σήμα στα αεροδρόμια της χώρας να εμποδίσουν τον 73χρονο Τσινταμπαράμ αν επιχειρούσε να φύγει από την Ινδία.\nΟ πρώην υπουργός πήγε στην έδρα του κόμματος του Κογκρέσου για να διακηρύξει την αθωότητά του. Σε συνέντευξη Τύπου που παραχώρησε χαρακτήρισε «παθολογικούς ψεύτες» τους κατηγόρους του.\nΟ Παλανιαπάν Τσινταμπαράμ κατηγορείται για δωροληψία και για ξέπλυμα βρόμικου χρήματος την εποχή που ήταν υπουργός Οικονομικών. Σήμερα, Πέμπτη (22/8) αναμένεται να προσαχθεί ενώπιον του ειδικού δικαστηρίου της CBΙ.


Στις εκλογές της 4ης Οκτωβρίου συγκρούονται δύο διαφορετικές αντιλήψεις, δύο διαφορετικοί κόσμοι. Στην μία πλευρά βρίσκεται η αντίληψη, ο κόσμος της υπευθυνότητας και της προσφοράς. Στην άλλη όχθη βρίσκεται η αντίληψη του λαϊκισμού οι εκφραστές της απαξίωσης κάθε δημιουργικής προσπάθειας. Η πορεία που έχουμε ως παράταξη αλλά και η πορεία που έχει το ΠΑΣΟΚ δεν αφήνει περιθώρια για λανθασμένες επιλογές. Οι στιγμές που ζούμε είναι κρίσιμες καθοριστικές για το παρόν αλλά και για το μέλλον. Οι συγκρίσεις είναι αναπόφευκτες. Όποιος δεν τις βλέπει, όποιος δεν θέλει να τις καταλάβει γιατί αρέσκεται στους αφορισμούς και στις εύκολες λύσεις θα χρεώσει στην πατρίδα και στις γενιές που ακολουθούν μια βαριά κληρονομιά, ένα μεγάλο λογαριασμό που δύσκολα η Ελλάδα θα μπορέσει να ξεπληρώσει. Οι Έλληνες πολίτες πλέον είναι εκπαιδευμένοι. Γνωρίζουν καλά ότι η πατρίδα μας έχει πληρώσει πανάκριβα τις σειρήνες του λαϊκισμού. Γνωρίζουν ότι η Ελλάδα που πήρε στα χέρια της η Νέα Δημοκρατία το 2004 ήταν μια χώρα με συσσωρευμένα και δυσεπίλυτα προβλήματα. Μια χώρα που ήταν στα πρόθυρα της χρεοκοπίας. Μια χώρα που είχε κομματιαστεί ο κοινωνικός της ιστός. Μια χώρα που βούλιαζε στα σκάνδαλα και στη διαφθορά από ‘κείνους που σήμερα εμφανίζονται ως σταυροφόροι της διαφάνειας και της εξυγίανσης του δημόσιου βίου. Μια χώρα που κυριαρχούσαν οι βολεμένες συντεχνίες αλλά και όσοι είχαν στα χέρια τους εξουσία. Γνωρίζαμε από την πρώτη στιγμή το δύσκολο αγώνα που έπρεπε να δώσουμε. Ριχτήκαμε στον πόλεμο της ανασύνταξης της χώρας και κερδίσαμε πολλές μάχες. Χάσαμε όμως κι άλλες. Τις χάσαμε γιατί κάποιοι δεν ανταποκρίθηκαν στο ρόλο τους. Τις χάσαμε γιατί έγιναν λάθη τακτικής ή γιατί δεν είχαμε αντιληφθεί το βάθος των προβλημάτων που άφηνε πίσω του, εγκαταλείποντας την εξουσία, το ΠΑΣΟΚ. Στα χρόνια που πέρασαν το κατεστημένο που δημιούργησε με την μακρόχρονη παρουσία του στην εξουσία το ΠΑΣΟΚ, μας χτύπησε ανελέητα. Γνωρίζοντας ότι η κυβέρνηση της Νέας Δημοκρατίας, η κυβέρνηση του Κώστα Καραμανλή ήταν και είναι ιδεολογικοπολιτικά απέναντί στις καθεστωτικές αντιλήψεις επιχείρησε να μας ανακόψει τον δρόμο. Δεν θα εγκαταλείψουν τα σχέδιά τους μέχρι τη στιγμή που η Νέα Δημοκρατία εξαφανιστεί από τον πολιτικό χάρτη της χώρας. Κάνουν λάθος στους υπολογισμούς τους. Η Νέα Δημοκρατία, η παράταξη των μεγάλων επιλογών αλλά και συγκρούσεων δεν θα τους κάνει το χατίρι. Θα μείνει όρθια και παρά τις δυσμενείς συνθήκες κάτω από τις οποίες δίνει την τωρινή εκλογική μάχη θα κερδίσει το στοίχημα. Θα κάνει τη μεγάλη ανατροπή γιατί ιστορικά έχει αποδειχθεί ότι ξέρει καλά να κερδίζει τις δύσκολες μάχες. Η αγωνιστικότητα κυρίως των οπαδών του, του κόσμου που στέκεται πάντα δίπλα στην παράταξη, παρά τις απογοητεύσεις που έχει πάρει κατά καιρούς, θα δώσει στην Νέα Δημοκρατία την δύναμη που χρειάζεται για να πετύχει την νίκη στις εκλογές της 4ης Οκτωβρίου. Στην μεγάλη αυτή προσπάθεια θα είμαι στη πρώτη γραμμή του αγώνα ως υποψήφιος βουλευτής της Νέας Δημοκρατίας στο νομό Λακωνίας. Μαζί με τους πολίτες θα δώσουμε την μάχη για την Λακωνία και την Ελλάδα και θα την κερδίσουμε. Η ώρα της ευθύνης έφθασε.\nΓΙΑ ΤΟΝ κ. ΑΠΟΣΤΟΛΑΚΟ ΣΤΟ ΦΥΛΛΟ ΤΗΣ\nΤΕΤΑΡΤΗΣ 2 ΣΕΠΤΕΜΒΡΙΟΥ 2009\nΟ ΒΟΥΛΕΥΤΗΣ ΤΗΣ Ν.Δ ΜΙΛΑΕΙ ΣΤΟ «ΧΡΗΜΑ-ΤΡΙΤΗ»\n«Μπορούμε να ζήσουμε και χωρίς το κ. Αράπογλου»\nΣυμβουλεύω τους τραπεζίτες να διαβάσουν το άρθρο 106 του Συντάγματος και ιδιαίτερα την παράγραφο 3 του ιδίου άρθρου του Συντάγματος\n«Ο κ. Αράπογλου πρέπει να κάνει μεγαλύτερα βήματα. Αν δεν το αντέχει πρέπει να το δηλώσει ευθαρσώς για να ξέρει η κυβέρνηση αν μπορεί να τον στηρίξει ή να τον αντικαταστήσει. Υπάρχουν πολλοί και ικανοί για να τον αντικαταστήσουν στη διοίκηση της Εθνικής Τράπεζας. Μπορεί να ζήσει η Εθνική, η χώρα χωρίς τον κ. Αράπογλου». Αυτό δήλωσε ο Βουλευτής της Ν.Δ κ. Γ. Αποστολάκος μιλώντας στο «Χ-Τ», τονίζοντας ότι σε αυτή την κρίσιμη οικονομικά περίοδο την ευθύνη για την εύρυθμη λειτουργία της κοινωνίας την έχει η πολιτική και όχι οι τραπεζίτες. Αναφερόμενος στις συνέπειες που μπορεί να υπάρξουν από την διαγραφή Τατούλη αφού σημείωσε ότι η κυβερνητική πλειοψηφία δεν απειλείται τόνιζε ότι μπορεί μέσα από αυτή να γίνει μια νέα αρχή για την κυβέρνηση.\nΝοιώθετε ότι μετά την διαγραφή Τατούλη ότι η κυβερνητική πλειοψηφία βαδίζει πάνω σε ένα τεντωμένο σχοινί;\nΗ κυβερνητική πλειοψηφία δεν απειλείται. Θα πέσουν έξω όσοι ελπίζουν στην πτώση της ή επενδύουν στη φθορά της λόγω των 151 εδρών που διαθέτει στη Βουλή. Σας θυμίζω ότι ουδείς από τους 151 βουλευτές έχει διαφοροποιηθεί από τις κεντρικές πολιτικές επιλογές του πρωθυπουργού και της κυβέρνησης. Ο κ. Τατούλης ήταν φανερό ότι εδώ και καιρό είχε επιλέξει να ακολουθήσει έναν διαφορετικό δρόμο. Η τελευταία του συνέντευξη πιστοποίησε την επιλογή του αυτή. Ειλικρινά λυπάμαι για την εξέλιξη αυτή καθώς πίστευα, επειδή ξέρω πολλά χρόνια τον Πέτρο Τατούλη, ότι μπορούσε να έχει ακολουθήσει ένα διαφορετικό δρόμο. Προφανώς έκανε το δικό του λογαριασμό και αποφάσισε να τραβήξει και άλλο το σχοινί. Αυτό δεν μπορούσε να γίνει ανεκτό από τον πρωθυπουργό από την κυβέρνηση της Νέας Δημοκρατίας που δίνει μάχη για να αντιμετωπίσει τη κρίση που βιώνουμε αλλά και για την εφαρμογή της πολιτικής της. Πιστεύω ότι αν αναλυθούν σωστά οι τελευταίες εξελίξεις από τους υπουργούς κυρίως και στην συνέχεια από τους βουλευτές μπορούμε να κάνουμε μια νέα αρχή.\nΤο θέμα που απασχολεί όλους αυτές τις ημέρες είναι το σχέδιο χρηματοδότησης των τραπεζών από το Δημόσιο. Και πολλοί λένε ότι η κυβέρνηση πληρώνει για τα κέρδη των τραπεζιτών από το υστέρημα των φορολογουμένων. Ποια είναι η δική σας άποψη;\nΗ Κυβέρνηση της Νέας Δημοκρατίας δεν μεριμνά για τους τραπεζίτες και τα πλουσιοπάροχα αμειβόμενα στελέχη των τραπεζών. Επιδιώκει να προστατέψει τα νοικοκυριά και τις επιχειρήσεις από τις παρενέργειες της σοβαρότερης μεταπολεμικά διεθνούς οικονομικής κρίσης. Συγχρόνως ενδιαφέρεται για την εν γένει στήριξη του Χρηματοπιστωτικού Συστήματος.\nΗ Ελληνική Οικονομία αντέχει στην διεθνή οικονομική κρίση. Οι καταναλωτές όμως και οι μικρομεσαίες επιχειρήσεις αγωνιούν για το ενδεχόμενο της πιστωτικής ασφυξίας. Τα δε νοικοκυριά αρχίζουν να συμπιέζονται . Επιπλέον, από τα ταμεία των τραπεζών βγαίνουν σήμερα λιγότερα και ακριβότερα δάνεια προς τις περισσότερες κατηγορίες δανειοληπτών, παρά το γεγονός ότι το επιτόκιο της ΕΚΤ μειώνεται.. Σε αυτό το πλαίσιο, ο στόχος μιας υπεύθυνης κυβέρνησης δεν μπορεί να είναι άλλος από το να παρέμβει με αποφασιστικότητα και αποτελεσματικότητα για να περιορίσει τις επιπτώσεις της κρίσης στην πραγματική οικονομία. Στόχος δεν είναι να συντηρηθούν τα υπερκέρδη των τραπεζών και οι υψηλές αποδοχές των στελεχών τους. Στόχος είναι να μην οδηγηθούμε σε μια κατάσταση πιστωτικής ασφυξίας, η οποία θα «παγώσει» και την αναπτυξιακή δυναμική της οικονομίας μας, με σοβαρές συνέπειες για το βιοτικό επίπεδο των Ελλήνων.\nΣτόχος είναι, για να μιλήσουμε με αριθμούς. Να εξασφαλίσουμε ότι και τον επόμενο χρόνο ο δανεισμός θα συνεχίσει να αυξάνεται με ρυθμούς ικανούς για να διατηρηθεί η δυναμική της ανάπτυξης, δηλαδή τουλάχιστον κατά 10%. Και σε αυτή την περίπτωση, βέβαια, η επίπτωση της κρίσης δεν θα είναι ασήμαντη: ως τώρα οι τράπεζες αύξαναν τις χορηγήσεις με ρυθμό 20% και τώρα δίνουμε «μάχη» για να μην πέσει αυτός ο ρυθμός κάτω από το μισό. Βέβαιο είναι ότι η Κυβέρνηση, με σύνεση, παίρνει σταδιακά μέτρα για την στήριξη του χρηματοπιστωτικού συστήματος, την ασφάλεια των καταθετών, την προφύλαξη των μικρομεσαίων επιχειρήσεων και την προστασία των νοικοκυριών.\nΔηλαδή, συμφωνείτε με τα μέτρα που περιλαμβάνονται στο σχέδιο του οικονομικού επιτελείου της κυβέρνησης για την ενίσχυση των τραπεζών, για το λεγόμενο «πακέτο των 28 δις. ευρώ»;\nΗ κυβέρνηση έχει θέσει σε δημόσιο διάλογο ένα «πακέτο» μέτρων που θεωρώ ότι και δίκαια είναι και αποτελεσματικά θα αποδειχθούν. Το αρχικό σχέδιο ίσως είχε ορισμένες αδυναμίες, αλλά θεωρώ ότι με τις βελτιώσεις που έγιναν τις τελευταίες ημέρες έχουμε πλέον στα χέρια μας ένα εργαλείο πολιτικής εξίσου καλό με αυτά που αξιοποιούν αυτή την περίοδο οι κυβερνήσεις όλων των χωρών της Ευρωζώνης. Οι τράπεζες θα λάβουν σημαντικές ενισχύσεις ρευστότητας, της τάξεως των 23 δις. ευρώ. Όσες έχουν ανάγκη θα μπορούν να πάρουν και κεφάλαια από το κράτος, με την έκδοση προνομιούχων μετοχών υψηλής απόδοσης για το Ελληνικό Δημόσιο. Είναι σημαντικό, επίσης, ότι το Δημόσιο θα επιβάλει έλεγχο στις τράπεζες που θα ενισχυθούν με κρατικά κεφάλαια και ρευστότητα. Επιπλέον, οι φορολογούμενοι δεν θα επιβαρυνθούν, αφού συνολικά τα μέτρα θα έχουν θετική επίπτωση στον προϋπολογισμό και υπάρχουν εγγυήσεις ότι σε κάθε περίπτωση το Δημόσιο δεν πρόκειται να ζημιωθεί.\nΜπορούμε, λοιπόν, να πούμε ότι έχουμε ένα σχέδιο που όταν εφαρμοσθεί θα απαντήσει αποτελεσματικά στα προβλήματα ρευστότητας και κεφαλαιακής επάρκειας που έχει δημιουργήσει η κρίση στο τραπεζικό μας σύστημα, επειδή αυτή την περίοδο, και για αρκετό καιρό ακόμη, ούτε η διατραπεζική αγορά χρήματος, ούτε το Χρηματιστήριο λειτουργούν σε συνθήκες ομαλότητας.\nΕίναι σαφές, και κάθε καλοπροαίρετος πολίτης το αποδέχεται, ότι η κυβέρνηση επιτελεί το χρέος με συνέπεια και προσπαθεί με κάθε τρόπο να προστατέψει την οικονομία μας από την κρίση. Θα πρέπει, όμως, και αυτό οφείλω να το τονίσω, να αναλάβουν και οι τραπεζίτες το μερίδιο κοινωνικής ευθύνης που τους αναλογεί.\nΑς σταθούμε λίγο σε αυτό το σημείο: πιστεύετε ότι οι τραπεζίτες δεν έχουν κινηθεί τις τελευταίες εβδομάδες με την απαιτούμενη υπευθυνότητα;\nΔυστυχώς, σε ένα βαθμό είναι σωστή η κριτική που ασκείται στους τραπεζίτες για τη στάση τους μετά την κλιμάκωση της κρίσης. Έδωσαν την εντύπωση ότι επιδιώκουν να συντηρήσουν τα υπερκέρδη των τελευταίων ετών, ακόμη και όταν η συγκυρία δεν προσφέρεται για επίτευξη υψηλής κερδοφορίας. Έδωσαν την εντύπωση ότι «εκβιάζουν» το κοινωνικό σύνολο για να αποσπάσουν ένα τεράστιο «πακέτο» μέτρων οικονομικής στήριξης, χωρίς να αποδέχονται όρους και περιορισμούς. Η χθεσινή συνάντηση των τραπεζιτών έδειξε ότι η κυβέρνηση με την τακτική της. τους οδηγεί σε αποφάσεις για αλλαγή γραμμή πλεύσης. Σύντομα θα φανεί αν οι αποφάσεις αυτές είναι ειλικρινείς και κυρίως θα φανεί αν έχουν καταλάβει ότι ο ρόλος τους είναι να στηρίζουν την αγορά και όχι να την απορυθμίζουν.\nΈχει όπλα να τους αντιμετωπίσει τους τραπεζίτες η κυβέρνηση;\nΑν δεν καταλάβουν με το καλό, είμαι σίγουρος ότι η κυβέρνηση θα κινητοποιήσει τους μηχανισμούς που θα τους επαναφέρουν σε… τάξη.\nΤην ευθύνη για τη εύρυθμη λειτουργία της κοινωνίας την έχει η πολιτική και όχι οι τραπεζίτες. Την ευθύνη αυτή δεν θα την αποποιηθούμε.\nΗ προστασία της ευημερίας του Ελληνικού λαού αποτελεί συνταγματική υποχρέωση όλων μας.\nΣυμβουλεύω τους τραπεζίτες να διαβάσουν προσεκτικά το άρθρο 106 του Συντάγματος, σύμφωνα με το οποίο «είναι αποκλειστική ευθύνη του κράτους ο προγραμματισμός και συντονισμός της οικονομικής δραστηριότητας στη χώρα.»\nΠλέον αυτού η ιδιωτική οικονομική πρωτοβουλία δεν επιτρέπεται να αναπτύσσεται σε βάρος της ελευθερίας και της ανθρώπινης αξιοπρέπειας ή προς βλάβη της Εθνικής Οικονομίας.\nΑς διαβάσουν και την παράγραφο 3 του ιδίου άρθρου του Συντάγματος.\nΟυδείς έχει το δικαίωμα να προσπαθήσει να αποκομίσει οικονομικά, πολιτικά ή κομματικά οφέλη από την διαχείριση της κρίσης. Επιβάλλεται να επικρατήσει, από όλους, σύνεση, ψυχραιμία, νηφαλιότητα και ρωμαλέο αίσθημα ευθύνης. Απαιτείται ακόμη η άμεση αποδοκιμασία και περιθωριοποίηση λίγων ανεύθυνων εκπροσώπων της ψευδεπίγραφης δημοσιογραφικής αυθεντίας, που με στόχο την τηλεθέαση, τρομοκρατούν τους Έλληνες πολίτες. Με άλλα λόγια, είναι η ώρα των μεγάλων εθνικών ευθυνών. Είναι η ώρα της σύνθεσης των απόψεων και της σύγκλισης των δράσεων του πολιτικού κόσμου. Μόνο έτσι μπορεί να αντιμετωπισθεί προληπτικά η κρίση. Η Κυβέρνηση και η Νέα Δημοκρατία πράττουν το χρέος τους. Εύχομαι να μας ακολουθήσει και η αντιπολίτευση.\nΠολλοί, ακόμη και από το δικό σας πολιτικό χώρο, ασκούν αυστηρή κριτική στο διοικητή της Εθνικής και πρόεδρο της Ένωσης Τραπεζών κ. Τάκη Αράπογλου για τη στάση του. Ποια είναι η δική σας άποψη;\nΚανείς δεν μπορεί να αμφισβητήσει ότι ο κ. Αράπογλου είναι ένας ικανός τραπεζίτης. Δεν πρέπει να ξεχνάει, όμως, ότι στη σημαντική θέση που βρίσκεται έχει τοποθετηθεί με πρόταση της κυβέρνησης και με την ψήφο στις γενικές συνελεύσεις των εκπροσώπων των ασφαλιστικών ταμείων, που εξακολουθούν να έχουν αποφασιστικό ρόλο στη μετοχική σύνθεση της Εθνικής. Σίγουρα η στάση του διοικητή της Εθνικής δεν ήταν αυτή που απαιτούσαν οι συνθήκες. Θα μπορούσε να είχε παίξει ένα διαφορετικό ρόλο. Ευτυχώς για όλους μετρίασε τις άσχημες εντυπώσεις με τις ανακοινώσεις που έκανε πριν μερικές ημέρες για το πάγωμα των δανείων των ανέργων και την αναστολή των πλειστηριασμών. Τα μέτρα αυτά όμως δεν φτάνουν. Ο κ. Αράπογλου πρέπει να κάνει μεγαλύτερα βήματα. Αν δεν το αντέχει πρέπει να το δηλώσει ευθαρσώς για να ξέρει η κυβέρνηση αν μπορεί να τον στηρίξει ή να τον αντικαταστήσει. Υπάρχουν πολλοί και ικανοί για να τον αντικαταστήσουν στη διοίκηση της Εθνικής Τράπεζας. Μπορεί να ζήσει η Εθνική, η χώρα χωρίς τον κ. Αράπογλου.\nΑΡΘΡΟ ΤΟΥ ΒΟΥΛΕΥΤΗ ΛΑΚΩΝΙΑΣ ΤΗΣ Ν. Δ.\nΕφημερίδα "ΙΣΟΤΙΜΙΑ" 06/08/08\n«ΜΟΝΟΔΡΟΜΟΣ Η ΠΟΛΙΤΙΚΗ ΣΥΝΟΧΗ ΚΑΙ ΟΙ ΜΕΤΑΡΡΥΘΜΙΣΕΙΣ»\nΈνα χρόνο σχεδόν μετά την εκλογική αναμέτρηση του 2008 η Κυβέρνηση και η Νέα Δημοκρατία με το θεσμικό τους έργο και την ασκούμενη πολιτική ανταποκρίνονται με συνέπεια και υπευθυνότητα στην καθαρή λαϊκή εντολή που έλαβαν.\nΗ επιχειρούμενη από διάφορους κύκλους συμφερόντων απαξίωση των θεσμών και του πολιτικού συστήματος δεν βρίσκουν ανταπόκριση στην Κοινοβουλευτική Ομάδα της Νέας Δημοκρατίας που είναι σταθερά και αμετακίνητα προσανατολισμένη στην κριτική στήριξη εφαρμογής του κυβερνητικού προγράμματος.\nΑνούσιες συζητήσεις και σκιώδεις αντιπαραθέσεις δεν ενδιαφέρουν την ελληνική κοινωνία. Δεν σχετίζονται και δεν προωθούν τις μεγάλες αλλαγές που έχει ανάγκη ο τόπος.\nΗ Νέα Δημοκρατία, μία μεγάλη πολυσυλλεκτική παράταξη δεν φοβάται τη διαφορετική άποψη που εκφράζεται ελεύθερα και θεμιτά. Αν συμφωνεί, τη δέχεται. Αν διαφωνεί, την απορρίπτει. Αυτό δεν σημαίνει έλλειψη ενότητας και συνοχής της Κοινοβουλευτικής Ομάδας, όπως αποδεικνύεται από την καθολική αποδοχή όλων των μεγάλων πολιτικών πρωτοβουλιών της Κυβέρνησης.\nΔύο είναι οι συνιστώσες που αιτιολογούν αυτή την πολιτική πρακτική:\nΗ πρώτη, σχετίζεται με τον οφειλόμενο σεβασμό στους εντολείς μας, που είναι οι Ελληνίδες και οι ΄Ελληνες πολίτες.\nΗ δεύτερη, αναφέρεται στην εμπιστοσύνη μας στο πρόσωπο και τις ενέργειες του Πρωθυπουργού της χώρας.\nΟ Κώστας Καραμανλής είχε και έχει τον απόλυτο έλεγχο των πολιτικών πρωτοβουλιών στον τόπο μας. Και αυτό, γιατί, προσωποποιεί την ηθική υπεροχή της Νέας Δημοκρατίας και εκφράζει τις μεγάλες προσδοκίες του ελληνικού λαού.\nΗ ελληνική κοινωνία απαιτεί ρήξη και ανατροπή του παρελθόντος που κληρονομήσαμε.\nΖητά μεγάλες αλλαγές.\nΖητά ριζικές μεταρρυθμίσεις για να στηριχθεί η κοινωνική συνοχή που βάλλεται από την εκδηλούμενη παγκόσμια οικονομική ύφεση.\nΕίναι εθνική υποχρέωση η ικανοποίηση αυτών των κοινωνικών αιτημάτων.\nΣύσσωμη η Κοινοβουλευτική Ομάδα με ενότητα και συνοχή έχει συνειδητοποιήσει αυτό το εθνικό χρέος.\nΔεν πρόκειται να υπάρξει ευημερία του ελληνικού λαού χωρίς την παραγωγική βελτίωση και ανασυγκρότηση της χώρας.\nΔεν πρόκειται οι Ελληνίδες και οι ΄Ελληνες να αποκτήσουν ελπίδα, αισιοδοξία και πίστη για τη λειτουργία των θεσμών της πολιτείας χωρίς την ποιοτική ενίσχυση και αναμόρφωση του πολιτικού συστήματος.\nΔεν πρόκειται ο ελληνικός λαός να εμπιστευθεί θεσμούς και να πειθαρχήσει σε διαδικασίες χωρίς τον απόλυτο διοικητικό εκσυγχρονισμό της χώρας.\n΄Εχω την άποψη ότι, τα περισσότερα από τα μέλη της Κοινοβουλευτικής Ομάδας της Νέας Δημοκρατίας προτάσσουν την εφαρμογή του κυβερνητικού προγράμματος και τη στήριξη του κυβερνητικού έργου και έχουν θέσει σε δεύτερη μοίρα την προάσπιση και προώθηση της προσωπικής τους διαδρομής, χωρίς τούτο να σημαίνει ότι, δεν υπάρχουν θεμιτές φιλοδοξίες και στόχοι.\nΠάνω απ΄ όλα, όμως, υπάρχει η κοινή επιδίωξη της επιτυχίας του κυβερνητικού έργου που είναι μονόδρομος τόσο για την Κυβέρνηση όσο και για την Κοινοβουλευτική Ομάδα.\nΗ Κυβέρνηση, εν κατακλείδι, οφείλει να μηδενίσει τα όποια φαινόμενα αλλαζονείας, αυταρχισμού και αδιαφορίας που παρατηρούνται είτε σε εποπτευόμενους διοικητικούς μηχανισμούς είτε σε κύκλους συνεργατών.\nΗ Κυβέρνηση και η Νέα Δημοκρατία δεν ήταν, δεν είναι και ούτε θα γίνει καταφύγιο για κανέναν πολιτικό φυγόστρατο.\nΟ ΒΟΥΛΕΥΤΗΣ ΛΑΚΩΝΙΑΣ ΤΗΣ Ν.Δ ΓρηγΟρης Αποστολaκος\nΜΙΛΑ ΣΤΟ «ΧΡΗΜΑ-ΤΡΙΤΗ» 11/03/2008\n«Αίρονται αδικίες ετών στο ασφαλιστικό σύστημα»\nΜείωση των ορίων ηλικίας συνταξιοδότησης των αγροτών προτείνει ο βουλευτής Λακωνίας της Ν.Δ\n«Εθνική υπόθεση» χαρακτηρίζει τη στήριξη του ασφαλιστικού συστήματος με μέτρα και ρυθμίσεις υπέρ των πολλών ο βουλευτής Λακωνίας της Ν.Δ. Γρηγόρης Αποστολάκος, μιλώντας στο «Χρήμα Τρίτη».\nΤονίζει ότι η ενοποίηση των Ταμείων θα συμβάλει στην καταπολέμηση της εισφοροδιαφυγής και στην εξασφάλιση βιωσιμότητας του ασφαλιστικού συστήματος, ενώ σχολιάζοντας τις προτάσεις του προέδρου του ΠΑΣΟΚ για το Ασφαλιστικό επισημαίνει ότι η κατάθεσή τους είναι θετική, καθώς για την μεταρρύθμιση απαιτείται διάλογος και πολιτική συναίνεση, αλλά δεν μπορεί να περιορίζονται σε εύκολη συνθηματολογία και ευχολόγια.\nΤέλος, ο κ. Αποστολάκος κάνει ιδιαίτερη αναφορά στην πρόταση 54 βουλευτών της Ν.Δ. για μείωση των ορίων ηλικίας συνταξιοδότησης των αγροτών, τονίζοντας ότι με αυτόν τον τρόπο θα αρθεί μια μεγάλη αδικία σε βάρος του αγροτικού πληθυσμού της χώρας.\nΟι άξονες που κατατέθηκαν από τον πρωθυπουργό για την αντιμετώπιση του ασφαλιστικού, με κύριο μοχλό την ενοποίηση των ταμείων, πιστεύετε ότι δίνουν αποτελεσματική λύση στο πρόβλημα;\nΕίναι εθνική υπόθεση η καθ’ οιονδήποτε θετικό τρόπο στήριξη του ασφαλιστικού συστήματος με μέτρα και ρυθμίσεις προς όφελος των πολλών.\nΆλλωστε, καμία κυβέρνηση δεν επιθυμεί να λαμβάνει δυσάρεστα μέτρα, ακόμα κι όταν πρόκειται για «βολεμένες» μειοψηφίες.\nΣε κάθε περίπτωση, πάντως, απαιτείται πολιτική συναίνεση και κοινωνική συμμετοχή σε αυτή τη μεγάλη προσπάθεια, που στόχο έχει να αρθούν αδικίες ετών και να εξορθολογήσει το σύστημα.\nΗ πολιτική ευθύνη της κυβέρνησης την οδηγεί να καταπολεμήσει τις ανισότητες και να περιορίσει τον αριθμό των ασφαλιστικών Ταμείων, προχωρώντας σε ομογενοποιημένες συνενώσεις.\nΜεταρρυθμίζοντας διοικητικά το σύνολο των Ταμείων, προχωρώντας στην πλήρη μηχανοργάνωσή τους, θα αποκτήσουμε περισσότερα και πιο αποτελεσματικά όπλα στην μάχη κατά της εισφοροδιαφυγής και θα εξασφαλίσουμε την βιωσιμότητα του ασφαλιστικού συστήματος, ούτως ώστε να είναι κοινωνικά επαρκές για τις επόμενες γενιές.\nΠόσο αποτελεσματική είναι η πρωτοβουλία της κυβέρνησης για τη διοχέτευση του 10% των αποκρατικοποιήσεων και το 4% του ΦΠΑ στο ταμείο αλληλεγγύης γενεών;\nΓια πρώτη φορά, κυβέρνηση λαμβάνει μέριμνα για το μέλλον του ασφαλιστικού συστήματος με αυτόν τον τρόπο.\nΠρόκειται ουσιαστικά για απόδοση «κοινωνικού μερίσματος» από τις αποκρατικοποιήσεις και την φορολογία, που μπορεί να συμβάλει σημαντικά στην χρηματοδότηση του συστήματος.\nΑυτό, βέβαια, θα λειτουργήσει αποτελεσματικά μόνο μέσα στο γενικότερο πλαίσιο της ασφαλιστικής μεταρρύθμισης, που εγγυάται πιο ορθολογική διαχείριση των κεφαλαίων των Ταμείων και αποκατάσταση αδικιών και ανισοτήτων του συστήματος, όπως η «παράνοια» της λίστας των βαρέων και ανθυγιεινών επαγγελμάτων.\nΠως αξιολογείτε τις δώδεκα προτάσεις του αρχηγού της αξιωματικής αντιπολίτευσης;\nΑπό την πρώτη στιγμή που η κυβέρνηση της Νέας Δημοκρατίας «άνοιξε» το θέμα της ασφαλιστικής μεταρρύθμισης, τόσο ο ίδιος ο πρωθυπουργός όσο και όλα τα στελέχη της κυβέρνησης και του κόμματος επιμείναμε στην ανάγκη πολιτικής και κοινωνικής συναίνεσης και συμμετοχής –χωρίς όρους και προαπαιτούμενα– σε έναν ευρύ διάλογο, με στόχο να προκριθούν οι καλύτερες λύσεις.\nΗ κατάθεση προτάσεων από την πλευρά της αξιωματικής αντιπολίτευσης είναι ένα θετικό βήμα, ωστόσο δεν μπορεί να λειτουργεί σαν άλλοθι για την πεισματική άρνηση του ΠΑΣΟΚ και του κ. Παπανδρέου να αρθούν στο ύψος των περιστάσεων και να αποδεχτούν ρυθμίσεις και μέτρα που είναι αναγκαία για την βιωσιμότητα του ασφαλιστικού συστήματος.\nΗ κυβέρνηση έχει αποδείξει πως δεν αντιμετωπίζει αγκυλώσεις και είναι πρόθυμη να δεχτεί κάθε χρήσιμη και γόνιμη πρόταση που κατατίθεται από οποιαδήποτε πλευρά. Και στις προτάσεις του κ. Παπανδρέου υπάρχουν σίγουρα κάποια θετικά σημεία που μπορούν να αξιοποιηθούν.\nΣε μια υπόθεση τόσο σημαντική, όμως, όπως είναι το μέλλον του ασφαλιστικού συστήματος της χώρας, το μέλλον των επόμενων γενεών, στις προτάσεις της αξιωματικής αντιπολίτευσης δεν μπορούν να κυριαρχούν η εύκολη συνθηματολογία και τα ευχολόγια χωρίς τον απαιτούμενο ρεαλισμό.\nΕίναι, πάντως, ευχάριστο ότι τις τελευταίες ημέρες όλο και περισσότερα στελέχη του ΠΑΣΟΚ «ανακαλύπτουν» θετικά σημεία στο ασφαλιστικό νομοσχέδιο. Θα περίμενα ανάλογη στάση να επιδείξει και ο κ. Παπανδρέου.\nΓια την αγροτική σύνταξη\nΕιδικότερα, ποια είναι η θέση σας για την αγροτική σύνταξη;\nΗ συμβολή των αγροτών στην ελληνική οικονομία, και μάλιστα υπό συνθήκες ιδιαίτερα δύσκολες, είναι τεράστια. Αυτό δεν υπάρχει κανείς που να μην το αναγνωρίζει και περισσότερο από όλους η κυβέρνηση, η οποία συστηματικά, ήδη από την αρχή της θητείας της, αναλαμβάνει δράσεις για την στήριξη και την ενίσχυση της αγρότισσας και του αγρότη.\nΕιδικά για το θέμα των αγροτικών συντάξεων, 54 βουλευτές της Νέας Δημοκρατίας καταθέσαμε στους υπουργούς Απασχόλησης και Οικονομίας ερώτηση-πρόταση με την οποία ζητάμε τη μείωση του ορίου ηλικίας συνταξιοδότησης των αγροτισσών από το 65ο στο 60ο έτος σταδιακά έως το 2017 και των αγροτών από το 65ο στο 62ο έτος σταδιακά έως το 2015.\nΣτόχος της πρότασης αυτής είναι να αρθεί μια μεγάλη αδικία σε βάρος του αγροτικού κόσμου της χώρας. Αξίζει, μάλιστα, να σημειώσουμε ότι καθώς η οικονομική κατάσταση του ΟΓΑ κρίνεται από την αναλογιστική μελέτη του Πανεπιστημίου Πειραιά ως «ικανοποιητική», η συγκεκριμένη πρόταση δεν θα επιβαρύνει τον Οργανισμό.\nΗ δε πρόταση έχει τη στήριξη όλων των κομμάτων της Βουλής και είμαστε αισιόδοξοι ότι θα υλοποιηθεί, καθώς η πρώτη αντίδραση της υπουργού Απασχόλησης ήταν θετική και δεσμεύτηκε να εξετάσει το θέμα αυτοτελώς, αμέσως μετά την ψήφιση του Ασφαλιστικού Νομοσχεδίου.


Όταν η Γιουνάιτεντ χρησιμοποίησε ως έδρα της το «Άνφιλντ» | Goal News Cy\nΔιεθνή Αθλητικά Νέα | Διεθνή Ποδοσφαιρικά ΝέαPREMIER LEAGUEΌταν η Γιουνάιτεντ χρησιμοποίησε ως έδρα της το «Άνφιλντ»\nΌταν η Γιουνάιτεντ χρησιμοποίησε ως έδρα της το «Άνφιλντ»\nΣτις 20 Αυγούστου του 1971 μια ομάδα φορώντας κόκκινα μπήκε στο «Άνφιλντ» για να παίξει κόντρα στην Άρσεναλ για το πρωτάθλημα. H ομάδα εκείνη ήταν η Μάντσεστερ Γιουνάιτεντ που χρησιμοποίησε την έδρα της… μισητής Λίβερπουλ, ως δική της.\nΠάμε λοιπόν, να αναφερθούμε σε αυτή την ποδοσφαιρική ιστορία που δεν είναι και τόσο γνωστή στο ευρύ κοινό. Το 1971 όπως είπαμε και παραπάνω, η Μάντσεστερ Γιουνάιτεντ δεν μπορούσε να αγωνιστεί στην έδρα της στα πρώτα δυο εντός, καθώς είχε τιμωρηθεί όταν οπαδοί της είχαν συμπλοκή σε άγρια επεισόδια με μαχαίρια σε ματς της προηγούμενης σεζόν. Έτσι στο ένα παιχνίδι χρησιμοποίησαν το «Άνφιλντ» ως έδρα και στο άλλο ματς την έδρα της Στόουκ.\nΣτο «Άνφιλντ», λοιπόν, το πρώτο μέρος του παιχνιδιού ήταν αποκαρδιωτικό για την Γιουνάιτεντ, αφού βρέθηκε να χάνει με 1-0 από την Άρσεναλ με το γκολ να μπαίνει μόλις στο 4ο λεπτό από τον Φρανκ ΜακΛίντοκ. Ήταν το ντεμπούτο, μάλιστα, του Φρανκ Ο’ Φάρελ στον πάγκο των «κόκκινων διαβόλων» ο οποίος διαδέχθηκε τον Ματ Μπάσμπι και οι παίκτες του ακόμη ψάχνονταν. Στο δεύτερο ημίχρονο, όμως, η Γιουνάιτεντ έβγαλε αντίδραση και με φοβερό ποδόσφαιρο έφτασε στην ανατροπή. Ο Άλαν Γκρόουλινγκ ισοφάρισε και το τέρμα του πανηγυρίστηκε έξαλλα στο «Άνφιλντ». Αν μη τι άλλο πολύ περίεργο, να πανηγυρίζει μια ολόκληρη κερκίδα στο «Άνφιλντ» γκολ της Μάντσεστερ Γιουνάιτεντ. Όμως, έγινε κι αυτό…\nΟ ίδιος ο σκόρερ, πάντως, δεν το θυμόταν σε σχετική συνέντευξη που είχε δώσει. «Έπαιζα σε αυτό το ματς; Δεν το θυμάμαι καν! Ο Άλεξ Στέπνεϊ (σσ. τερματοφύλακας της Γιουνάιτεντ τότε) θα το θυμάται, έχει καλύτερη μνήμη από εμένα», είχε πει. Ο σπουδαίος Μπόμπι Τσάρλτον έγραψε το 2-1 για την ομάδα του Μάντσεστερ με εκτέλεση φάουλ, με τον Μπράιαν Κιντ να διαμορφώνει το τελικό σκορ στις καθυστερήσεις.\nΦυσικά, το «You ‘ll never walk alone» δεν έπαιξε από τα ηχεία… Λογικό! Ούτε το γήπεδο γέμισε από οπαδούς της Μάντσεστερ Γιουνάιτεντ, με πολλές θέσεις να ήταν κενές… Το παρών έδωσαν 27.649 οπαδοί, με το 15% των εσόδων να πηγαίνουν στην ομάδα που ανήκει το γήπεδο, στην… μισητή αντίπαλο Λίβερπουλ για την «βοήθειά» της, ενώ πλήρωσε και τα έξοδα στην Άρσεναλ για τη μετακίνησή της.\nΤο ματς έμεινε στην ιστορία, η Μάντσεστερ Γιουνάιτεντ έπαιξε ως γηπεδούχος για πρώτη και πιθανότατα τελευταία φορά στο «Άνφιλντ»…


SocialLies 2078 - Θεατρομανία | Παραστάσεις, διαγωνισμοί, κριτικές\nΑρχείο\tΚωμωδία\tΠαίχτηκε από 23/11/2015 έως 29/12/2015\nΣκηνοθέτης: Ελβίνα Μποτονάκη\nΕρμηνεύουν: Μαριλένα Στεφανή, Νίκος Ρουμπάκης, Ιάσονας Παπαματθαίου, Νεκτάριος Σμυρνάκης\nAπό την Θεατρική Ομάδα VAGABOND\nΓΥΝΗ ΓΑΜΑ68.725 /Μαριλένα Στεφανή\nΙωάννα 6 Ιανουαρίου 2016 στο 3:36 μμ\nΕίδαμε μία από τις τελευταίες παραστάσεις. Ενδιαφέρουσα ιστορία, ταλαντούχοι νέοι ηθοποιοί.\nΔημήτριος 31 Δεκεμβρίου 2015 στο 3:57 μμ\nΝιώθω τυχερός, μιας και μάλλον είδα μία από τις τελευταίες παραστάσεις (29/12). Εύχομαι να συνεχιστεί να παίζεται. Κουβαλάει όλα τα γευστικά συστατικά μιας νεανικής συνταγής επιτυχίας.\nΠρωτότυπο, ευφάνταστο, ριζοσπαστικό, δεν κουράζει καθόλου και δε γίνεται σε κανένα σημείο βαρετό. Πιάνει δύσκολα ζητήματα τα οποία χαιδεύει επιδερμικά, τόσο-όσο δηλαδή χωρίς να προσβάλλει, τα τυλίγει με μπόλικη δόση χιούμορ και το αποτέλεσμα είναι συναρπαστικό και συνάμα διασκεδαστικό.\nΣίγουρα το προτείνω!\nΑννα 22 Δεκεμβρίου 2015 στο 3:55 μμ\nΠαρα πολυ καλη παρασταση και αψογες ερμηνειες!!!!!!\nΠρωτη μου παρασταση απο το Θεατρομανια και δεν θα μπορουσα να ζητησω κατι καλυτερο!!!!\nΒασιλης 22 Δεκεμβρίου 2015 στο 12:20 πμ\nΠραγματικά η παράσταση ήταν Κ-Α-Τ-Α-Π-Λ-Η-Κ-Τ-Ι-Κ-Η!!!!\nΠολύ έξυπνο σενάριο,εκπληκτική σκηνοθεσία και τέλειες ερμηνίες!\nΜακράν η καλύτερη παράσταση που έχω δει εδώ και χρόνια!\nΑξίζουν και με το παραπάνω τα λεφτά του εισιτηρίου.\nΝιόβη 15 Δεκεμβρίου 2015 στο 3:24 πμ\nΉταν μια ενδιαφέρουσα κεντρική ιδέα για την προσέγγιση του μέλλοντος, ωστόσο θα χαρακτήριζα μέτρια την απόδοση της. Οι ηθοποιοί φώναζαν καθ όλη τη διάρκεια τη παράστασης κ τις περισσότερες φορές χωρίς λόγο. Υπάρχουν πάντως δυνατότητες κ περιθώρια βελτίωσης. Καλή συνέχεια!\nelsa 9 Δεκεμβρίου 2015 στο 10:55 πμ\nΗ παράσταση πραγματεύεται ένα πολύ ενδιαφέρον θέμα. Οι ηθοποιοί αρκετά καλοί αλλά φώναζαν υπερβολικά πολύ. Φιλόξενοι, σίγουρα. Θα την βαθμολογούσα ως μέτρια παράσταση, αλλά πολύ καλή προσπάθεια.\nΜΑΝΩΛΗΣ 8 Δεκεμβρίου 2015 στο 5:08 μμ\nΌλοι οι ηθοποιοί εξαιρετικοί.\nΧΡΗΣΤΟΣ 8 Δεκεμβρίου 2015 στο 10:04 πμ\nΗ παρασταση ηταν για μενα μια ευχαριστη εκπληξη τοσο για το σεναριο οσο και οι ερμηνειες των ηθοποιων καθως και η φιλοξενια.Την συνιστω ανεπιφυλακτα διοτι προσφερεται για πολυ συζητηση.Ευχαριστω παρα πολυ την ΘΕΑΤΡΟΜΑΝΙΑ για την ευκαιρια που μου εδωσε να δω αυτη την παρασταση.\nΟλυμπια 7 Δεκεμβρίου 2015 στο 2:54 μμ\nΦοβερή παράσταση..Έξυπνο σενάριο που δίνει τροφή για σκέψη και περαιτέρω συζήτηση χωρίς να είναι βαρύ ή κουραστική η εξέλιξή του. Οι ερμηνείες και των τεσσάρων πρωταγωνιστών άριστες. Μια παράσταση που μου άφησε πολύ καλές εντυπώσεις και την έχω συστήσει ήδη σε γνωστούς μου.\nΥΓ. Το προσωπικό του χώρου πολύ ευγενικό , στα έξτρα προσφερόταν και κρασάκι.\nΔημητριος 7 Δεκεμβρίου 2015 στο 10:15 πμ\nΠολυ καλες ερμηνειες!!Ευχαριστω θεατρομανια!\nΜπετυ 7 Δεκεμβρίου 2015 στο 10:12 πμ\nΠολυ καλη παρασταση!Ευχαριστουμε πολυ!\nΕλενα 3 Δεκεμβρίου 2015 στο 9:26 μμ\nΜια πολύ ωραία παράσταση και με τα τέσσερα παιδιά να ερμηνεύουν τρομερά! Πολύ ενδιαφέρουσα ιστορία δίνοντας τροφή για σκέψη και διάλογο μετά. Θα την συνιστούσα ανεπιφύλακτα!\nΚΥΡΙΑΚΟΣ 2 Δεκεμβρίου 2015 στο 2:44 μμ\nΕξαιρετικη παρασταση,επιτυχης ψυχολογικη προσεγγιση ενός αδηφαγου κοινωνοικοπολιτικου συστηματος,που περιθοριοποιει τα μελη του προκειμενου να εχει τον πληρη ελεγχο τους.Πολυ καλες ερμηνείες,αλλα δυστυχως πολύ λιγοι θεατες σε συμπαθεστατο πολύ ζεστο και φιλοξενο θεατρακι που το μονο αρνητικο του είναι ότι βρισκεται σε ερημικη τοποθεσια αν και κοντα στο Μετρο του Ελαιωνα.\nΕυχαριστω πολύ την Θεατρομανια και την Κα Ελενη Μεγαλοοικονομου για την προσκληση που μου παραχωρησαν,\nΥ.Γ Οσοι πατε να δειτε την συγκεκριμενη παρασταση-αξιζει να την δειτε-αν δεν διαθέτετε Ι.Χ καλο θα είναι πατε με παρεα .\nΓιάννης 30 Νοεμβρίου 2015 στο 1:58 μμ\nΥπέροχη παράσταση με τρομερή ερμηνεία από όλα τα παιδιά! Παράσταση που δεν πρέπει να χάσετε με τίποτα!\nΝΙΚΟΛΕΤΑ 29 Νοεμβρίου 2015 στο 2:26 μμ\nΕίδα την παράσταση στις 24/11 και ομολογώ ότι με εξέπληξε ευχάριστα. Η ιστορία είναι ενδιαφέρουσα και εξελίσσεται με έξυπνους διαλόγους και σκηνοθεσία που αποτυπώνει ευφάνταστα τον ψυχικό κόσμο της ηρωίδας. Οι ερμηνείες είναι άψογες και απολαυστικές. Το νόημα αυτής της παράστασης είναι επαναστατικό παρόλο που πολλοί μπορεί να μείνουν με μια απαισιόδοξη και στενάχωρη εντύπωση. Είναι ένα έργο που μπορεί να εμπνεύσει προβληματισμό για την πραγματικότητα, αν σκεφτεί κανείς ότι ο Οργουελικός κόσμος στον οποίο διαδραματίζεται μπορεί να είναι επέκταση του δικού μας. Ευχαριστώ την Θεατρομάνια για την πρόσκληση.\nΖαχαρούλα 25 Νοεμβρίου 2015 στο 10:26 πμ\nΠαρακολούθησα την παράσταση στις 25/11.\nΠρόκειται για μια εξαιρετική παράσταση με πολύ κάλες ερμηνείες. Αν και στην αρχή με ξένισε, αλλά κατα την διάρκεια του έργου με εξεπληξε ευχάριστα. Μια παράσταση πολύ άμεση προς τον θεατή με απλά σκηνικά αλλά γεμάτη ταλέντο και διάθεση απο τους ηθοποιούς! Ήταν πραγματικά μια πολύ ενδιαφέρουσα παράσταση και διαφορετική απο αυτές που έχω βρεθεί !


«Αυτός είναι αναντικατάστατος» | θέατρο, théâtre, teatro, theater, theatre... world\n«Ετρεχα σε όλη μου τη ζωή με 300. Δεν χαλάρωνα ποτέ. Τώρα μόνο, αναγκαστικά… Με ενοχλεί ότι καταφθάνει η ώρα μηδέν», εξομολογούνταν\nΤον γνώρισα από τον Κατσουρίδη, όταν ετοιμάζαμε το «Προξενιό της Αννας». Οταν ξεκίνησα γυρίσματα, σ’ ένα εγκαταλειμμένο σπίτι στο Μαρούσι, ήρθε ένα πρωινό να πει «καλή επιτυχία» με το παραδοσιακό του γλυκό -δεν πήγαινε πουθενά χωρίς ένα ταψί γαλακτομπούρεκο. Οταν μπήκε και είδε στο νεροχύτη τα πιάτα, έγινε καβγάς να μην τα πλύνει. Δεν θυμάμαι αν τα έπλυνε. Αυτό που τον ακολουθούσε ήταν μια απίστευτη αίσθηση καθαριότητας και τάξης. Οταν έκανε τις δικές του ταινίες τού είχα προτείνει κι εγώ ένα σενάριο, αλλά εκείνος ακολουθούσε τη δική του πορεία.\nΘυμάμαι συναντηθήκαμε σε μια κηδεία κι εκεί του μίλησα για τις ιστορίες που είχα γράψει («Ησυχες Μέρες του Αυγούστου») και ήθελα να διαβάσει. Είχα διαισθανθεί ότι μπορεί να είναι επάξιος διαπραγματευτής και της δραματικής πλευράς της ζωής. Στο «Ολα είναι δρόμος», επειδή πυροβολεί και σκοτώνει στο τέλος, ήθελε να διαβάσει πρώτα το σενάριο η οικογένειά του και να το εγκρίνει. Στην «Ψυχή Βαθιά», αν και πολύ μικρός ο ρόλος, ήθελα πολύ να τον κάνει. Ηταν πολύ έμπειρος. Στο πλατό ήξερε από ένστικτο πού θα στήσω μηχανή και έπαιρνε τη θέση που θα του ζητούσα σε λίγο. Ομως, πέρα απ’ αυτό, είχε τη βάση των ανθρώπινων συναισθημάτων που μπορούσε να εκμεταλλευτεί, όχι εμπειρικά, αλλά συνειδητά, με προσπάθειες και πρόβες. Από ένστικτο καταλάβαινε το χαρακτήρα, για τον οποίο δεν ήθελε να γίνεται πολλή κουβέντα. Στις «Ησυχες Μέρες», ενώ ήρθε να κουβεντιάσουμε το ρόλο του, στα πρώτα 15 λεπτά μιλούσαμε για γλυκά και για μπακάλικα με την καλύτερη γραβιέρα. Αυτό που κατάφερε τελικά είναι να έχει μια θέση στο σπίτι κάθε ελληνικής οικογένειας. Δεν είναι απλό. Ηταν ένας γείτονάς τους, ένας δικός τους άνθρωπος. Αυτό, σε έναν τόσο καχύποπτο λαό, σημαίνει πάρα πολλά πράγματα.\nΤον Θανάση τον παρακολουθούσα χρόνια ως ηθοποιό, από τις πρώτες του ταινίες με τον Κούνδουρο. Οταν δουλέψαμε μαζί στο «Βλέμμα του Οδυσσέα» (1994) τού έδωσα τον ρόλο του γερο-ταξιτζή που οδηγεί τον Χάρβεϊ Καϊτέλ στα χιόνια, κοντά στα σύνορα με τα Σκόπια. Πολύ δύσκολες συνθήκες και δεν είμαι από αυτούς που κάνουν πρόβες σ’ ένα δωμάτιο από πριν. Λέει στον Καϊτέλ: «Η Ελλάδα πεθαίνει, πεθαίνουμε σαν λαός… Αν είναι να πεθάνουμε να πεθάνουμε γρήγορα γιατί η αγωνία κρατάει πολύ και κάνει και θόρυβο». Και μετά κοιτάζει το χιονισμένο τοπίο και φωνάζει: «Μωρή φύση μόνη σου είσαι, μόνος μου είμαι κι εγώ. Πάρε ένα μπισκότο», μια φράση που χρωστάω σ’ ένα πραγματικό περιστατικό με τον μακιγέρ του «Θίασου».\nΕνα διάστημα που είχε καταρρεύσει ο ελληνικός κινηματογράφος με τις βιντεοταινίες και ο Βέγγος ήταν μοναχικός και απελπισμένος, σκέφτηκα να του κάνω μια πρόταση: να ανεβάσουμε την «Ειρήνη» στην Επίδαυρο. Μου είπε αμέσως «ναι», πράγμα που μου έκανε μεγάλη εντύπωση. Οταν εγκρίθηκε η πρόταση και του το είπα, με αιφνιδίασε: «Γιώργο, μη με σκοτώνεις! Εγώ νόμιζα ότι μου έκανες πλάκα», είπε. Ξεκινήσαμε πρόβες και κάθε τόσο ρώταγε: «Γιώργο, πόσο κοστίζει η παραγωγή;». Κι εγώ του έλεγα ένα τεράστιο ποσό: 200 εκατομμύρια. Και μου απαντούσε: «Θα τα βρω, να σ’ τα δώσω, να μη γίνει η παράσταση». Φτάσαμε λίγο πριν από την πρεμιέρα κι αυτός μονολογούσε: «Τελειώνω την καριέρα μου με ένα Βατερλό». Αρχίζει η παράσταση και σε δέκα λεπτά αρχίζει να βρέχει. Δεν έφυγε κανένας. Ο Θανάσης έτρεχε πολύ, όχι όπως στον κινηματογράφο, και ήταν ιδρωμένος. Η βροχή ψυχρή, η φαλάκρα του καυτή. Από το κεφάλι του έβγαινε ένας αχνός. Ενα θέαμα καταπληκτικό. Αχνιζε ο Βέγγος όλος. Και συνέβη στο τέλος κάτι που δεν είχε ξαναγίνει: 13.000 θεατές φωνάζαν όλοι μαζί εν χορώ «Βέγγος-Βέγγος-Βέγγος». Για μισή ώρα. Κάτι ανεπανάληπτο. Ο Θανάσης Βέγγος δεν ήταν θεατρικός ή κινηματογραφικός ηθοποιός. Ηταν μια περσόνα του θεάτρου και του κινηματογράφου. Είχε φτιάξει το δικό του άνθρωπο. Στην πραγματική ζωή του δεν ήταν καθόλου κωμικός. Ηταν μέσα στην αγωνία, την απελπισία, την ανάγκη. Ενας απλός βιοπαλαιστής. Κι αυτό παρέμεινε ώς το τέλος.\nΣυναντηθήκαμε σε μία μόνο ταινία, τους «Αστροναύτες για δέσιμο» το ’62. Εγώ έκανα τον αστροναύτη και ο Θανάσης τον επιστήμονα που θα με έστελνε στο Διάστημα. Καταλαβαίνετε το γέλιο! Τον ήξερα όμως νωρίτερα. Ο Θανάσης δεν είχε εχθρούς. Είχε μόνο φίλους. Είναι άνθρωπος με Α κεφαλαίο. Εκείνο που είχε σημασία στον Βέγγο είναι η καθαρότητα της ψυχής του. Πήγαινε πάντα νωρίτερα και ξεσκόνιζε όλο το θέατρο, πρώτα τη σκηνή και μετά τα καμαρίνια. Υπήρξε μεγάλος ηθοποιός. Ισως ο μεγαλύτερος από όλους μας, δικαιώνοντας αυτό που είπε ο Βάιντα: «Τα τέρατα της υποκριτικής τα βρίσκεις μόνο στους κωμικούς». Είχε μεγάλη γκάμα ερμηνείας, έχοντας παίξει και σπουδαίες δραματικές σκηνές με τον Κούνδουρο, τον Κατσουρίδη, τον Βούλγαρη. Στη δική μας δουλειά λέμε «ουδείς αναντικατάστατος». Ε, ο Βέγγος είναι αναντικατάστατος.*\nBy damiza, on 4 Μαΐου, 2011 at 12:39 μμ, under ΒΕΓΓΟΣ ΘΑΝΑΣΗΣ. Χωρίς σχόλια\n« ΘΑΝΑΣΗΣ ΒΕΓΓΟΣ: Από τη βιοπάλη και τη Μακρόνησο, κορυφαίος πρωταγωνιστής\n3ο Διεθνές Φεστιβάλ Θεάτρου Δρόμου »


Ενέργεια & Κλιματισμός: Οδηγίες κατανάλωσης και μέθοδοι\nΑρχική σελίδα / Συμβουλές & ιδέες / Ενέργεια & Kλιματισμός\nΆρθρα για Ενέργεια & Kλιματισμός\nΕνέργεια & Κλιματισμός: Πρακτικές ιδέες και λύσεις για το σπίτι σας.\nΣας ενδιαφέρει πως να ανοίγετε την πόρτα του σπιτιού σας με το δακτυλικό σας αποτύπωμα; Ή να διαχειρίζεστε τον φωτισμό από το κινητό σας τηλέφωνο; Τότε η ενότητα “Ενέργεια & Κλιματισμός” είναι φτιαγμένη για εσάς.\nΑρχικά, ας αναλύσουμε αυτές τις δύο έννοιες. Κάθε φυσικό σύστημα περιέχει (ή εναλλακτικά αποθηκεύει) μία ποσότητα που ονομάζεται ενέργεια. Ενέργεια, συνεπώς, είναι η ικανότητα ενός σώματος ή συστήματος να παραγάγει έργο. Οποιαδήποτε μορφή δράσης από τα παιδικά παιχνίδια μέχρι τη λειτουργία των μηχανών και από το μαγείρεμα τροφών μέχρι τη γραμμή παραγωγής στο εργοστάσιο προϋποθέτει κατανάλωση ενέργειας.\nΑπό την άλλη, κλιματισμός ονομάζεται η ρύθμιση της θερμοκρασίας, της υγρασίας, της κίνησης, της καθαρότητας του αέρα ενός χώρου ο οποίος ονομάζεται κλιματιζόμενος.\nΜάθετε, λοιπόν, τις πιο “έξυπνες” επιλογές που μπορείτε να κάνετε για το σπίτι σας.\nΓια προσφορές ανακαίνισης σπιτιού επισκευθείτε το anakainisispitiou\nΑντλίες θερμότητας: Τι είναι και ποια τα πλεονεκτήματά. Η πιο\nΒρείτε τις διαφορές του ενεργειακού τζακιού από το παραδοσιακό, και\nΣυμβουλές για επισκευή, τοποθέτηση και service κλιματιστικού. Ιδέες και λύσεις\nΗ διακόσμηση σπιτιού με σύγχρονα τζάκια είναι από τις πιο\nΙδέες για το σπίτι με 2 tips για να λειτουργήσει\nNISSE ΔΙΑΚΟΣΜΗΤΙΚΟΣ ΝΑΝΟΣ POLYRESIN ΜΑΥΡΟ 16×11,5xΥ43,5cm\n185,90 € 142,90 € Προσθήκη στο καλάθι\nMORIS LIGHT GREY(Σ4)KAPEKΛA/ΞYΛO/PP\n53,82 € Προσθήκη στο καλάθι\nΚΟΜΟΔΙΝΟ ΜΕΛΑΜΙΝΗΣ CHELSEA HM2220.05 ΛΕΥΚΟ 48×40,5×41,5 εκ.


Σε απάντηση σε αυτήν την ανάρτηση, στα σχόλια, αρκετοί netizens έχουν επίσης δημοσιεύσει τις δικές τους φωτογραφίες του ίδιου φαινομένου, συχνά εκπληκτικές λήψεις όπως αυτή που τραβήχτηκε από την Virginie Fonsès που τραβήχτηκε στο Carcassonne.\nΑυτά τα φακοειδή σύννεφα λήφθηκαν την Τρίτη 13 Ιανουαρίου 2021 στις 5:32 μ.μ. στην περιοχή Pont Rouge της Καρκασόν, στο Aude από την Virginie Fonsès.\nΣυνεχίστε να διαβάζετε σχετικά με αυτά τα θέματα\nREAD Οι φαλακροί αετοί στις ΗΠΑ κολλάνε γρίπη των πτηνών: NPR\nPrevious καιρός. Το χιόνι και ο πάγος προκάλεσαν πολλές επιβραδύνσεις του συντάγματος\nNext Η Πορτογαλία θα ξεκινήσει το δεύτερο γενικό περιορισμό της την Παρασκευή


Θεόδωρος Κατσανέβας: Διασωληνώθηκε με Covid-19. Η αλήθεια για εμβόλιο, ποιο και πότε έκανε - OneNews.gr\nΔύσκολες ώρες για τον Θεόδωρο Κατσανέβα.\nΟ Θεόδωρος Κατσανέβας νοσηλεύεται με covid από τις 19 Απριλίου.\nΠολλοί έσπευσαν να πούν ότι αυτό ακυρώνει την επιχειρηματολογία των επιστημόνων ότι οι εμβολιασμένοι δεν διασωληνώνονται στο νοσοκομείο.\nΜάλιστα, στο twitter γράφτηκε και το εξής σχόλιο: «Διασωληνώθηκε στο Σισμανόγλειο ο πρώην βουλευτής του ΠΑΣΟΚ, Θεόδωρος Κατσανέβας ακυρώνοντας το αφήγημα του πολιτικού απατεώνα Κούλη Μητσοτάκη ότι καταλήγουν στο νοσοκομείο οι απερίσκεπτοι που αρνιούνται τον εμβολιασμό, μιας και ο κ. Κατσανέβας είχε εμβολιαστεί»\nΠοια είναι η αλήθεια για τον εμβολιασμό του Θεόδωρου Κατσανέβα;\nΗ αλήθεια είναι ότι ο Θεόδωρος Κατσανέβας έκανε την 1η δόση του εμβολίου της Pfizer στις 14/4, αλλά δυστυχώς εμφάνισε τα πρώτα συμπτώματα της νόσου στις 18/4, μην έχοντας προλάβει όπως φαίνεται να αναπτύξει αντισώματα.\nΟ Θεόδωρος Κατσανέβας είχε εμβολιαστεί μόνο με την πρώτη δόση του εμβολίου της Pfizer που σημαίνει ότι δεν είχε προλάβει να αναπτύξει ανοσία σε ικανοποιητικό βαθμό (95% με τις 2 δόσεις).\nΕπομένως ό,τι γράφεται για την αναποτελεσματικότητα του εμβολίου είναι εντελώς αναληθές και σκοπό έχει απλά να δημιουργήσει σενάρια συνωμοσίας, και ιδιαίτερα στους μεγαλύτερους σε ηλικία, που αποδείχτηκαν πολύ επιρρεπείς.


Η όμορφη ακριτική κωμόπολη, χτισμένη αμφιθεατρικά στην κατάφυτη πλαγιά του όρους Τραπεζίτσα (υψόμετρο 600 μ.) κατά το παραδοσιακό ύφος της ηπειρώτικης αρχιτεκτονικής, περιστοιχίζεται από εντυπωσιακό γεωφυσικό ανάγλυφο. Τρείς ποταμοί, Αώος, Βοϊδομάτης και Σαραντάπορος, αυλακώνουν την εύφορη πεδιάδα της. Τοξωτά γεφύρια στεφανώνουν τα βαθύσκιωτα φαράγγια της. Ο Εθνικός Δρυμός Βίκου – Αώου, εξαιρετικού φυσικού κάλλους, αναδεικνύει στο μέγιστο βαθμό το επιβλητικό τοπίο. Δεν είναι τυχαίο, λοιπόν, που η ευρύτερη περιοχή αποτελεί κορυφαία επιλογή για τους λάτρεις των εναλλακτικών δραστηριοτήτων και των αθλημάτων βουνού.\nΣτην είσοδο της Κόνιτσας μάς καλωσορίζει το ξακουστό πετρόχτιστο γεφύρι της, έργο του πρωτομάστορα Κώστα Φρόντζου (1870), το μεγαλύτερο μονότοξο γεφύρι της Ευρώπης. Το μονοπάτι που ξεκινά από εδώ οδηγεί, μέσα από μια μαγευτική διαδρομή, στη Μονή Στομίου (1776). Η περιπλάνηση στα ανηφορικά καλντερίμια της Κόνιτσας αποτελεί από μόνη της αξέχαστη εμπειρία. Τις εντυπώσεις κερδίζει η Άνω (παλιά) πόλη με τα εντυπωσιακά αρχοντικά, τις πετρόχτιστες εκκλησιές και την απεριόριστη θέα της πεδιάδας που απλώνεται στα πόδια της.\nΜην παραλείψετε να επισκεφθείτε τη λιθόκτιστη μητρόπολη του Αγίου Νικολάου, το τζαμί του Σουλτάν Σουλεϊμάν (1536), το αρχοντικό της Χάμκως, μητέρας του Αλή Πασά των Ιωαννίνων, τη δημόσια βιβλιοθήκη και την Έκθεση Φωτογραφίας των μνημείων της Κόνιτσας από τους Προϊστορικούς ως τους Βυζαντινούς Χρόνους. Η πλακόστρωτη πλατεία με τα παραδοσιακά ταβερνάκια προσφέρεται για ξεκούραση, αλλά και γνωριμία με την τοπική γαστρονομία.\nΗ Κόνιτσα αποτελεί περιφερειακό κέντρο για πολλά μικρά, αλλά αξιόλογα, χωριά και τοποθεσίες που παρουσιάζουν ιδιαίτερο ενδιαφέρον όπως:\n· Τα Μαστοροχώρια, 15 παραδοσιακά χωριά ανάμεσα στους ορεινούς όγκους του Γράμμου και του Σμόλικα. Οι κάτοικοί τους ήταν ξακουστοί τεχνίτες της πέτρας, στα χρόνια της Τουρκοκρατίας. Ταξίδευαν σε μπουλούκια, εντός και εκτός της επικράτειας, κατασκευάζοντας σπουδαία αρχιτεκτονήματα, που συνδύαζαν την κλασική και τη βυζαντινή παράδοση με στοιχεία λαϊκής τέχνης. Ξεχωρίζει η Πυρσόγιαννη, όπου βρίσκεται το Μουσείο Μαστόρων.\n· Το Μπουραζάνι, περιοχή σπάνιας φυσικής ομορφιάς, όπου λειτουργεί το ομώνυμο Περιβαλλοντικό Πάρκο.\n· Η Μολυβδοσκέπαστη, ακριτικό χωριό με αξιόλογα βυζαντινά μνημεία, τη σταυροπηγιακή Μονή Παναγίας Μολυβδοσκέπαστης (7ου αι.), αλλά και ένα παραδοσιακό αποστακτήριο τσίπουρου.\n· Τα Καβάσιλα με τις θερμές μεταλλικές πηγές και ο Αμάραντος με τα ιαματικά ατμόλουτρα.\n· Την δρακόλιμνη του Σμόλικα (υψόμετρο 2.150 μ.), επονομαζόμενη και «γαλάζια λίμνη», λόγω του έντονου γαλάζιου χρώματος του νερού.\nΔραστηριότητες στην ηπειρωτική φύση\nΗ Κόνιτσα τα τελευταία χρόνια έχει καθιερωθεί ως κέντρο εναλλακτικού τουρισμού. Στην περιοχή δραστηριοποιούνται εξειδικευμένες εταιρίες, που προσφέρουν οργανωμένα και με ασφάλεια, μεγάλο εύρος δραστηριοτήτων στη φύση.\n· Rafting και kayak στον Βοϊδομάτη και τον Αώο. Τα δυο ποτάμια προσφέρουν δυνατές συγκινήσεις τόσο σε αρχάριους όσο και έμπειρους του αθλήματος.\n· Παραποτάμιες βόλτες ή περιήγηση στην ανόθευτη φύση με άλογα.\n· Ποδηλασία βουνού και διαδρομές off road με οχήματα 4Χ4.\n· Αλεξίπτωτο πλαγιάς.\n· Ορειβασία και πεζοπορία. Δεκάδες μονοπάτια οδηγούν στις κορυφές των γύρω ορεινών όγκων που θεωρούνται πραγματικός παράδεισος.\nΚάθε χρόνο, στα τέλη Μαΐου με αρχές Ιουνίου, λαμβάνει χώρα ο «Εύαθλος», σημαντική διοργάνωση αγώνων περιπέτειας στη φύση, με τη συμμετοχή αθλητών απ’ όλο τον κόσμο.


Κερπινή: Φεβρουαρίου 2017\nΈθιμα & προκαταλήψεις στις "Διαβατήριες τελετές" (γέννηση-γάμος-θάνατος) από την αρχαιότητα στο σήμερα.\nΟ κύκλος ζωής στην εγκόσμια ορολογία ξεκινά με τη γέννηση, συνεχίζεται με το γάμο (αναπαραγωγή τους είδους) και ολοκληρώνεται με τον επίγειο θάνατο. Είχε από την αρχαιότητα ως τις μέρες μας ιδιάζουσα σημασία και συνοδευόταν από σειρά τελετουργικών πράξεων με συμβολικό, συνάμα ουσιαστικό χαρακτήρα, με στόχο την ανθρώπινη παρέμβαση και κυριαρχία σε κάθε στάδιό της, ως προς τα πιστεύω που διαμόρφωνε η κάθε εποχή.\nΚάθε στάδιο, όπως θα δούμε παρακάτω, συνοδεύεται από σειρά τελετουργικών πράξεων με στόχο το «ευ ζην», και το «ευ θνήσκειν». Πρωταγωνιστικό ρόλο σε όλη τη διάρκεια του κύκλου ζωής έχει η οικογένεια που ως μορφή ζωής διαβιώνει κάτω από την ίδια στέγη, χωρίς να είναι απαραίτητη η συγγένεια εξ αίματος, αλλά η κοινή διαβίωση και η αγχιστεία, καθώς και η κοινότητα μέσα στην οποία ζει.\n1. Διαβατήριες τελετές\nΌπως είδαμε παραπάνω, ο κύκλος της ζωής σχετίζεται με το άτομο (γέννηση), το στενό περιβάλλον που διαβιώνει (οικογένεια), το γάμο (διαιώνιση του είδους) και το θάνατο (μετάβαση από μία κατάσταση σε μία άλλη).\nΑναρτήθηκε από Nikos Maras στις 6:15 μ.μ. Δεν υπάρχουν σχόλια :\nΜε πολύ κέφι οι Κερπινιώτες της Αθήνας διασκέδασαν και έκοψαν την πρωτοχρονιάτικη πίτας τους .\nΣε μια κατάμεστη αίθουσα στην Ταβέρνα "Δίβρη" στον Καρέα Αττικής, ο Πολιτιστικός Σύλλογος των Κερπινιωτών στην Αθήνα πραγματοποίησε την συνεστίαση και κοπή της Πρωτοχρονιάτικης πίτας του.\nΗ εκδήλωση πραγματοποιήθηκε το μεσημέρι της Κυριακής 19 Φεβρουαρίου 2017 με ιδιαίτερο κέφι, χορό και τραγούδι υπό τους ήχους ζωντανής ελληνικής μουσικής.\nΉταν μια καλή ευκαιρία, μετά από πολλά χρόνια, να ανταμώσουμε να γνωριστούμε και να ανταλλάξουμε ευχές και απόψεις.\nΕκ μέρους του Δ.Σ του Συλλόγου θα θέλαμε να ευχαριστήσουμε όλους εσάς που παραβρεθήκατε και ομορφύνατε την σημερινή ημέρα.\nΜετά δε και την δική σας προτροπή θα φροντίσουμε να πραγματοποιηθούν και άλλες εκδηλώσεις .\nΚαλό αντάμωμα προσεχώς και στη χοροεσπερίδα μας στο Αίγιο!\nΑγάπη και Υγεία σε όλους τους συμπατριώτες μας!!!\nΑναρτήθηκε από Nikos Maras στις 12:44 π.μ. Δεν υπάρχουν σχόλια :\nΣυνεστίαση & Κοπή Πίτας του Πολιτιστικού Συλλόγου Κερπινής στην Αθήνα\nΣας καλούμε στη συνεστίαση και την κοπή της Πρωτοχρονιάτικης πίτας του Πολιτιστικού Συλλόγου Κερπινής στην Αθήνα, η οποία θα γίνει την Κυριακή 19 Φεβρουαρίου 2017 και ώρα 13:30 στην Ταβέρνα ΔΙΒΡΗ Λ. Αγίου Ιωάννου Καρέα 75 -Καρέας (Από ΜΕΤΡΟ-Πλατεία Καλογήρων Δάφνης με λεωφ.το 212 ή το 203 από Ακαδημίας). [Χάρτης]\nΗ τιμή πρόσκλησης είναι στα 15€ το άτομο και περιλαμβάνει: Πλήρες Μενού, κρασί, αναψυκτικά, (εκτός μπύρας), πίτα και ζωντανή μουσική.\nΘα είναι ιδιαίτερη χαρά να ανταμώσουμε, να ανταλλάξουμε ευχές και να διασκεδάσουμε όλοι μαζί.\nΠαρακαλούμε να μας ειδοποιήσετε για την παρουσία σας στα παρακάτω τηλέφωνα των μελών του ΔΣ μέχρι και το Σάββατο 18 Φεβρουαρίου 2017, προκειμένου να μας διευκολύνετε στην καλύτερη οργάνωση της εκδήλωσης. (Τηλ. Επικοινωνίας :6979 982499 - 6972 077542 - 6937 305800 – 6944 910250)\nΘα χαρούμε ιδιαίτερα για την παρουσία σας.\nΑναρτήθηκε από Nikos Maras στις 8:57 μ.μ. Δεν υπάρχουν σχόλια :\nΔιανομή πατάτας, από το Σωματείο Πολυτέκνων Καλαβρύτων.\nΠαρελήφθησαν από το Σωματείο Πολυτέκνων Καλαβρύτων πατάτες από την Ένωση Αγροτικών Συνεταιρισμών Νάξου, με παρέμβαση και ενέργειες της μη κυβερνητικής οργάνωσης ΘΕΟΦΙΛΟΣ.\nΟ Πρόεδρός της, κ. Γιάννης Ναυπλιώτης ασχολείται αφιλοκερδώς σε καθημερινή βάση για την στήριξη και προστασία της Πολύτεκνης οικογένειας, προσφέροντας μέσω της οργάνωσης ΘΕΟΦΙΛΟΣ, κοινωνικές υπηρεσίες, προγράμματα αναδοχής , έκτακτες οικονομικές ενισχύσεις, νομικές συμβουλές, αποστολές ειδών πρώτης ανάγκης κ. άλλα. Έχει διαθέσει δε για το σκοπό αυτό και όλα τα περιουσιακά του στοιχεία, κάτι το μοναδικό σε όλο τον Ελλαδικό χώρο.\nΘέλουμε να τον ευχαριστήσουμε από βάθους καρδιάς για την προσφορά αυτή, προς τους Πολύτεκνους του Σωματείου μας.\nΚαλούνται οι Πολύτεκνοι, μέλη του Σωματείου μας να παραλάβουν τηνποσότητα που αντιστοιχεί σε κάθε οικογένεια.\nΗ διανομή θα πραγματοποιηθεί στις 14 Φεβρουαρίου 2017 ημέρα Τρίτη και από ώρα 11:00 π.μ. έως και τις 02:30 μ.μ. (14:30).\nΠΡΟΣΟΧΗ: Επειδή η πατάτα είναι ευπαθές προϊόν θα πραγματοποιηθεί η διανομή ΜΟΝΟ την παραπάνω αναφερόμενη ημερομηνία προκειμένου να διανεμηθούν όλες οι ποσότητες.\nΑναρτήθηκε από Nikos Maras στις 7:34 μ.μ. Δεν υπάρχουν σχόλια :


Ξέσπασμα από Σαμαρά: Στήνει «Μαδουριστάν» ο Τσίπρας - Star.gr\nΠΟΛΙΤΙΚΗ - ΟΙΚΟΝΟΜΙΑ Σάββατο, 10 Φεβρουαρίου 2018, 11:01\nΞέσπασμα από Σαμαρά: Στήνει καθεστώς Μαδούρο στην Ελλάδα ο Τσίπρας – Θα τους πάω μέχρι τέλους\n«Απαντώ στη συκοφαντία μηνύοντας τους πάντες» - Βολές και από Άδωνι σε όσους ζητούν την παραίτησή του\n«Θα τους πάω μέχρι τέλους» τονίζει ο Αντώνης Σαμαράς σε ξέσπασμά του για το θέμα της Novartis, όπου μιλά για συκοφάντες και για σκευωρία εναντίον του.\n«Προσπάθησαν να με εμπλέξουν σε μια βρωμερή υπόθεση. Χωρίς στοιχεία, χωρίς αποδείξεις, με στημένους ανώνυμους μάρτυρες, με δικογραφία γεμάτη λάθη, που καταρρέει. Απαντώ στη συκοφαντία μηνύοντας τους συκοφάντες. Κι όποιος άλλος χρειαστεί να ελεγχθεί, θα ελεγχθεί στην πορεία. Και θα μηνυθεί στην πορεία. Θα τους πάω μέχρι τέλους» υπογραμμίζει σε συνέντευξή του στην εφημερίδα «Τα Νέα».\nΟ κ. Σαμαράς επισημαίνει ότι ο ίδιος είναι καθαρός και πως «άλλοι θα πρέπει να ανησυχούν», ενώ αναφερόμενος στον Αλέξη Τσίπρα τονίζει: «Η σημερινή Βουλή δεν θα τον παραπέμψει γιατί ο ίδιος προστατεύεται από την ασυλία που του δίνει η τωρινή πλειοψηφία. Αλλά στην επόμενη Βουλή δεν θα έχει την πλειοψηφία και δεν θα έχει ασυλία. Και τότε...».\n«Ο κόσμος καταλαβαίνει πια ότι στήθηκε μια κανονική σκευωρία. Ο κόσμος ξέρει ποιοι χτύπησαν τη διαφθορά και ποιοι συμμάχησαν μαζί της. Ο κόσμος ξέρει ποιοι πάνε να στήσουν καθεστώς Μαδούρο στην Ελλάδα. Κι έτσι ο ΣΥΡΙΖΑ θα πέσει στο λάκκο που έσκαβε για άλλους» σημειώνει ο κ. Σαμαράς και καταλήγει:\n«Όλοι όσοι επιθυμούν "φυγή προς τα μπρος" για τη χώρα, με μεταρρυθμίσεις, δεν πρόκειται να συμβιβαστούν με το Μαδουριστάν που στήνει ο κ. Τσίπρας» .\nΒολές και από Άδωνι σε όσους ζητούν την παραίτησή του\n«Όταν πρωτοκυκλοφόρησαν οι φήμες περί Novartis, πήγα στον κ. Μητσοτάκη και του είπα “είμαι καθαρός, ψάξτε παντού”» είπε ο Άδωνις Γεωργιάδης μιλώντας στον Σκάι με αφορμή την προτροπή της ΝΔ, Γιώργου Βλάχου, να παραιτηθεί μέχρι να διαλευκανθεί η υπόθεση.\n«Μου λέει “δεν θέλω να δω τίποτα, σου έχω τυφλή εμπιστοσύνη. Σιγά μην αφήνουμε τον ΣΥΡΙΖΑ να κατηγορεί τα στελέχη μας με αυτή τη σκευωρία”. Ο Κυριάκος Μητσοτάκης με έχει διορίσει αντιπρόεδρο. Απαντώντας λοιπόν στην απορία του φίλου μου του Γιώργου του Βλάχου, είμαι αντιπρόεδρος της ΝΔ επειδή το θέλει ο κ. Μητσοτάκης. Το πρώτο δευτερόλεπτο που δεν θα το θέλει, θα πάψω να είμαι» πρόσθεσε ο κ. Γεωργιάδης.\nΜάλιστα, άφησε αιχμές για τη συνοχή της ΝΔ λέγοντας ότι «δεν δείχνουμε την εικόνα της φάλαγγος, σε αντίθεση με τον ΣΥΡΙΖΑ που είναι σε κάθε περίπτωση μπετόν-αρμέ».\nΠαράλληλα, είπε με νόημα πως αν ο κ. Βλάχος ζητά την παραίτησή του, θα έπρεπε να ζητά την παραίτηση και του Επιτρόπου Μετανάστευσης, Δημήτρη Αβραμόπουλου, το όνομα του οποίου επίσης εμπλέκουν οι προστατευόμενοι μάρτυρες.


Εξαρτήματα αντλίας εμβολοφόρου\nΣπίτι > Προϊόντα > Εξαρτήματα αντλίας εμβολοφόρου\n(Σύνολο 13 Προϊόντα για Εξαρτήματα αντλίας εμβολοφόρου)\nZhouShan HeCheng Machinery Co., LTD. is one of the Εξαρτήματα αντλίας εμβολοφόρου leading brands in China. It is the factory & supplier specializing in manufacturing Εξαρτήματα αντλίας εμβολοφόρου. Offer high quality Εξαρτήματα αντλίας εμβολοφόρου at a cheap wholesale price.\nΧονδρικό Εξαρτήματα αντλίας εμβολοφόρου από την Κίνα, πρέπει να βρείτε φτηνές Εξαρτήματα αντλίας εμβολοφόρου ως χαμηλή τιμή, αλλά κορυφαίους κατασκευαστές. Απλά βρείτε υψηλής ποιότητας εμπορικά σήματα στην Εξαρτήματα αντλίας εμβολοφόρου παράγει το εργοστάσιο, Μπορείτε επίσης σχόλια σχετικά με το τι θέλετε, ξεκινήστε την εξοικονόμηση και να εξερευνήσετε μας Εξαρτήματα αντλίας εμβολοφόρου, Είμαστε 'll να σας απαντήσει ταχύτερα.


DYOSMARAKI: ΕΚΚΛΗΣΗ ΓΙΑ ΜΑΡΤΥΡΑ ΣΕ ΘΑΝΑΤΗΦΟΡΟ ΤΡΟΧΑΙΟ\nΣτοχασμοί από το Eleni M. στις 10/23/2009 08:39:00 π.μ.\nHfaistiwnas 23 Οκτωβρίου 2009 - 12:11 μ.μ.\nΜα τι άχρηστοι άνθρωποι υπάρχουν...\nΜακάρι να βρεθεί αυτός που το προκάλεσε...\nb|a|s|n\_i/a 23 Οκτωβρίου 2009 - 2:06 μ.μ.\nΜαριάνθη 23 Οκτωβρίου 2009 - 3:53 μ.μ.\nΔυστυχώς υπάρχουν και ευθυνόφοβα δίποδα.\nmarianaonice 24 Οκτωβρίου 2009 - 1:07 π.μ.\nΒάζω σύνδεση στο μπλογκ μου.\nΜακάρι να βρεθεί κάτι.\nVaD 24 Οκτωβρίου 2009 - 6:32 π.μ.\nΔε θα τόλεγα ευθυνοφοβια,ούτε αναισθησία,θα τολμήσω να αποκαλέσω την πράξη ηλίθια κουτοπονηριά,την καναμε τη μ#κ#κί#,αντε να κοιτάξουμε πώς θα τη γλυτώσουμε τώρα,χωρίς να σκεφτούμε ότι ο αβοήθητος ελαφρά τραυματίας μπορεί να χάσει τη ζωή του αν δεν του προσφερθούν οι πρωτες βοήθειες.\nlogia 24 Οκτωβρίου 2009 - 7:34 π.μ.\nτο έβαλα στο μπλογκ\nθα το στείλω και με e-mail σε φίλους\nμακάρι να πιαστεί το "τέρας"\nΚΑΠΙΤΑΛΙΣΤΙΚΟ ΚΟΥΜΜΟΥΝΙ 24 Οκτωβρίου 2009 - 7:42 μ.μ.\nθα το στείλω κι εγώ με ημέιλ\ntzonakos 25 Οκτωβρίου 2009 - 1:14 μ.μ.\nTι να πεις ρε γμτ μου τι να πείς ;;;\nΑφου εγινε νύχτα, θα ηταν κάποιος μεθυσμένος που ουτε καν θα κατάλαβε οτι αφαίρεσε ζωή ανθρώπου.\nΠρέπει να τον βρούν !\nNdN 25 Οκτωβρίου 2009 - 1:31 μ.μ.\nΠΟλύ κρίμα. Δυστυχώς θα ήταν κάποιος πιωμένος που είτε δεν θα καταλαβε ότι τον χτύπησε είτε θα φοβήθηκε επειδή ήταν πάνω από το όριο αλκοολ ότι θα μπει φυλακή. Πρέπει να βρεθεί αυτός ο ανεγκέφαλος.\nleondokardos 25 Οκτωβρίου 2009 - 5:04 μ.μ.\nΜα είναι εγκληματικό να παρασύρεις έναν άνθρωπο και να τον αφήνεις αβοήθητο να ξεψυχά στο δρόμο. Ασυνείδητοι οδηγοί που θα πρέπει να τους τιμωρούν αυστηρότατα, μη δέχονται τα δικαστήρια κανένα ελεφρυντικί, όταν αφήνουν τα θύματα έτσι στο δρόμο.\nJason 25 Οκτωβρίου 2009 - 7:19 μ.μ.\ndyosmaraki 26 Οκτωβρίου 2009 - 12:35 μ.μ.\nΜακάρι δεν λες τίποτα φίλε μου\nΚρίμα για τον άνθρωπο που χάθηκε, κρίμα και για την ανθρωπιά που χάθηκε από τον κόσμο\ndyosmaraki 26 Οκτωβρίου 2009 - 12:36 μ.μ.\nΤο γμτ είναι πως αυτά τα ευθυνόφοβα δίποδα κυκλοφορούν ανάμεσά μας με ήσυχη τη συνείδησή τους...\ndyosmaraki 26 Οκτωβρίου 2009 - 12:39 μ.μ.\nΣε ευχαριστώ πολύ φίλη μου για το link. Οι φωνές μας ενωμένες ίσως να οδηγήσουν στην αποκάλυψη του ασυνείδητου οδηγού.\ndyosmaraki 26 Οκτωβρίου 2009 - 12:40 μ.μ.\nΕτσι είναι Vad μου και λυπάμαι που ένας πολίτης καταντά να σκέφτεται με αυτόν τον κουτοπόνηρο τρόπο σε βάρος μιας ανθρώπινης ζωής.\ngskastro 26 Οκτωβρίου 2009 - 6:07 μ.μ.\nΔυστυχώς καλό μου Dyomaraki δεν υπάρχει σταματημός σε αυτή την αιματοχυσία στους δρόμους. Και πόλεμο να είχαμε λιγότεροι θα ήταν οι νεκροί. Και εμείς χάσαμε μια κοπελιά 18 ετών και δεν βρέθηκε ποτέ ποιος την κτύπησε. Λυπούμαι για το χαμό του φίλου σας και μακάρι κάποτε να αρχίσουμε να υπολογίζουμε την ανθρώπινη ζωή. Πολλά φιλιά gskastro\ntaspa 26 Οκτωβρίου 2009 - 11:03 μ.μ.\nΤελικά βρεθηκε κατι.\nΡωτα ενας νεαρός φίλος μου που το αναρτησε και κείνος και ενδιαφερεται.\nΤο να πω κατι και γω ειναι πλεονασμός.!!!!!!!!!!!!!!!!!!!!\nAlexMil 28 Οκτωβρίου 2009 - 10:09 μ.μ.\nTα θερμά μου συλληπητήρια,\nμακάρι να βρεθεί ο ένοχος και να πληρώσει ανάλογα.\nSide21 29 Οκτωβρίου 2009 - 11:31 μ.μ.\nπαραδειγματικά σ' αυτές\nτις περιπτώσεις ανευθυνότητας μιας\nκι αδιαφορούν για την ανθρώπινη ζωή ...\nKitsosMitsos 31 Οκτωβρίου 2009 - 10:13 π.μ.\nΝτροπή και πάλι ντροπή! Τι άλλο να πει κανείς...\nKiki 1 Νοεμβρίου 2009 - 3:19 μ.μ.\nΝα πειτε στο τμημα τροχαιας που χειριζεται το θεμα να ζητησει απο την τραπεζα ή τα γυρω καταστηματα το βιντεο για τη συγκεκριμενη ωρα.Πρεπει να βιαστειτε διοτι ειδικα για την τραπεζα τα βιντεο διαγραφονται\nTHE LONELY SKIPPER 2 Νοεμβρίου 2009 - 6:42 μ.μ.\nγεια φιλη μου δεν θελω να σας απογοητευσω αλλα δεν θα γινει τιποτα\nεχω πειρα οικογενειακη οταν ενα πρωινο\nκαποιος μεγαλος ,αφηνε την θεια μου47\nχρονων με δυο ορφανα στο δρομο,τελικα στο τελος μαθαμε οτι το ειχε ξανακανει,η οικογενεια απο τοτε ενα\nδραμα ποιος μπορει οση αγαπη και να εχει να αντικαταστισει τη μανα .ο θειος σε λιγα χρονια εφυγε και εκεινος σημαδεμενος απο τοτε.οσο για τα παιδια ευτυχως η οπως θελεται η νεαρη μετα το διδακτορικο\nτης στη πυρινικη φυσικη ειναι πλεον\nμοναχη,καθως και οαδελφος της\nMaria Tzirita 3 Νοεμβρίου 2009 - 4:52 μ.μ.\nΔυοσμαράκι μου, κανένα νέο με την υπόθεση;\nJK O SΚΡΟΥΤΖΑΚΟS 3 Νοεμβρίου 2009 - 4:59 μ.μ.\nΕΙΝΑΙ ΦΟΒΕΡΑ ΑΥΤΑ ΠΟΥ ΣΥΜΒΑΙΝΟΥΝ ΑΠΟ ΤΟΥΣ ΑΣΥΝΕΙΔΗΤΟΥΣ ΚΑΙ ΑΝΕΥΘΥΝΟΥΣ.ΜΑΚΑΡΙ ΝΑ ΒΡΕΘΕΙ ΑΝ ΚΑΙ ΕΙΝΑΙ ΔΥΣΚΟΛΟ ΠΙΣΤΕΥΩ.\nVaD 5 Νοεμβρίου 2009 - 5:52 π.μ.\nEλα μια βόλτα,κερνάω παράδοση:)\nHellenic Potion 5 Νοεμβρίου 2009 - 2:18 μ.μ.\nΕύχομαι να βρεθεί ο υπαίτιος και να αποδοθεί δικαιοσύνη.\nΘυμάμαι τον καθηγητή μου της ιατροδικαστικής, ο οποίος έκανε αγώνα να ευαισθητοποιήσει τον κόσμο για το συγκεκριμένο θέμα. Έλεγε ότι στον καθένα θα μπορούσε να συμβεί κάποιο ατύχημα με το αυτοκίνητο, συμπεριλαμβανομένου και του να παρασύρει κάποιον με αυτό. Είναι εκείνη η στιγμή όμως που πρέπει να σταθούμε στο ύψος των περιστάσεων και να δείξουμε πόσο άνθρωποι είμαστε και τι πολιτισμό μεταφέρουμε.\n"Κάποιος που προκαλεί ένα ατύχημα, όσο σοβαρό κι αν είναι, μπορεί και να μην είναι δολοφόνος. Χάνει όμως την ανθρώπινή του ιδιότητα όταν αφήσει ένα συνάνθρωπό του αβοήθητο στο δρόμο. Αυτό ισχύει σε κάθε περίπτωση."\nΤην αγάπη μου και τη συμπαράστασή μου στα παιδιά του κ. Νίκου, έστω κι από εδώ.\nΚαλή σου μέρα Δυοσμαράκι μου!\ndyosmaraki 7 Νοεμβρίου 2009 - 9:13 π.μ.\nΕυχαριστώ πολύ παιδιά με συγκινείτε\ndyosmaraki 8 Νοεμβρίου 2009 - 8:13 π.μ.\nΚαι εγώ έτσι πιστεύω πως μάλλον θα ήταν μεθυσμένος αυτός που τον χτύπησε και έφυγε\nKiki 10 Νοεμβρίου 2009 - 12:03 μ.μ.\nΠρέπει να βάλεις κάποιον ειδικό πραγματογνώμονα να αναλάβει την υπόθεσή σου.\nΔές π.χ. www.pragmatognomones.eu\ndyosmaraki1 19 Νοεμβρίου 2009 - 2:02 μ.μ.\nΣε ευχαριστώ για το link Δεν το γνώριζα. Θα διαβιβάσω αυτή τη πληροφορία στα παιδιά του θανοντος.\nΣε ευχαριστώ για άλλη μια φορά και σε καλωσορίζω σε αυτή τη μικρή διαδικτυακή γωνιά.\ndyosmaraki1 11 Δεκεμβρίου 2009 - 12:19 μ.μ.\nΔυστυχώς δεν βρέθηκε ο ένοχος μέχρι σήμερα και φοβάμαι πως είναι πλέον αργά για να βρεθεί.\nΕύχομαι οι τύψεις να τον στοιχειώνουν όποιος και νάναι αυτός


Ο ΚΟΥΡΕΑΣ ΤΗΣ ΣΕΒΙΛΛΗΣ – Η θεατρική παράσταση της πιο ξεκαρδιστικής ιστορίας αγάπης - Blog Εκδόσεις Ψυχογιός\nBookies / Ο ΚΟΥΡΕΑΣ ΤΗΣ ΣΕΒΙΛΛΗΣ – Η θεατρική παράσταση της πιο ξεκαρδιστικής ιστορίας αγάπης\nΉταν ένα θεατρικό έργο του Μπομαρσέ, που έγινε πασίγνωστο όταν ο Τζοακίνο Ροσσίνι ‒σπουδαίος Ιταλός συνθέτης– το διάλεξε για να το κάνει ΟΠΕΡΑ.\nΟ ΚΟΥΡΕΑΣ ΤΗΣ ΣΕΒΙΛΛΗΣ δεν είναι παραμύθι. Είναι, όμως, ένα έργο που περιέχει όλα τα υλικά μιας συνταγής για ένα τέλειο Μουσικό Παραμύθι. Έχει δηλαδή μαγεία και ρεαλισμό, χιούμορ και μια πολύ ενδιαφέρουσα υπόθεση. Η ιδέα μου ήταν να μετατραπεί η όπερα σ’ ένα θεατρικό έργο για παιδιά, με τραγούδια βγαλμένα από τις όμορφες μελωδίες του Ροσσίνι, έτσι ώστε να προσφερθούν στα παιδιά ακούσματα κλασικής μουσικής. Ακούσματα τόσο απαραίτητα για την καλλιέργεια του μουσικού τους αισθητηρίου.\nΤο έργο, διασκευασμένο με τη μεγαλύτερη δυνατή προσοχή, διατηρεί τα πιο μελωδικά μέρη της όπερας και μετατρέπει τις άριες και τα φωνητικά σύνολα σε τραγούδια, δημιουργώντας μια όμορφη μουσική-θεατρική εικόνα.\nΌλα αυτά ενώνονται μεταξύ τους με αφήγηση, θεατρικούς διαλόγους, σκηνικά που χορεύουν και πολύχρωμα κοστούμια ‒με άρωμα εποχής‒ κρατώντας αμείωτο το ενδιαφέρον των παιδιών.\nΌλα ξεκίνησαν στο Πράντο, μια μικρή πόλη της Ισπανίας, πολλά χρόνια νωρίτερα, όταν η Ροζίνα, ένα χαριτωμένο κορίτσι από τη Σεβίλλη, είχε πάει να επισκεφθεί μια θεία της. Δεν είχε προλάβει να μπει στο σπίτι, όταν ξαφνικά αντίκρισε τον κόμη Αλμαβίβα, που έτυχε να περνάει από κει. Αυτό ήταν! Μια ματιά ανάμεσα σ’ ένα αγόρι κι ένα κορίτσι, και η αγάπη της ιστορίας μας έχει γεννηθεί…\nΈπειτα από λίγες μέρες ο Αλμαβίβα στέλνει προξενήτρα στον γερο-Μπάρτολο, τον κηδεμόνα της Ροζίνα, για να ζητήσει το χέρι της. Εκείνος, όμως, αρνείται!\nΚείμενο-Σκηνοθεσία: Κάρμεν Ρουγγέρη, Σκηνικά-Κοστούμια: Χριστίνα Κουλουμπή, Κίνηση-Χορογραφίες-Φωτισμοί: Πέτρος Γάλλιας, Διασκευή-Ενορχήστρωση: Αμβρόσιος Βλαχόπουλος, Ρεντόνα Κόλα, Στίχοι-Επιλογή Μελωδιών: Ανδρέας Κουλουμπής, Διδασκαλία Τραγουδιών: Ανδρέας Κουλουμπής, Μίνα Δελαπόρτα, Βοηθός Σκηνοθέτη: Κατερίνα Γεωργάκη, Βοηθός Ενδυματολόγου: Έρρικα Αλαμάνου, Υπεύθυνη Γραφείου Παραγωγής: Κατερίνα Μπανασάκη, Artwork: Λουκάς Μελάς.\nΤο βιβλίο – Ο κουρέας της Σεβίλλης\nΔΩΡΟ ΗΧΗΤΙΚΟ CD ΜΕ ΤΗΝ ΘΕΑΤΡΙΚΗ ΠΑΡΑΣΤΑΣΗ\nΌλα ξεκίνησαν στο Πράντο, μια μικρή πόλη της Ισπανίας, πολλά χρόνια νωρίτερα, όταν η Ροζίνα, ένα χαριτωμένο κορίτσι από τη Σεβίλλη, πήγε να επισκεφθεί μια θεία της που είχε χρόνια να τη δει.\n«Καλώς όρισες, κούκλα μου!» αναφώνησε χαρούμενη η θεία κι έτρεξε να την αγκαλιάσει.\nΤην ίδια στιγμή έτυχε να περνάει από κει ο κόμης Αλμαβίβα, ο πλούσιος άρχοντας της Σεβίλλης. Μόλις διασταυρώθηκαν τα βλέμματα της Ροζίνα και του κόμη, κάτι άλλαξε μέσα τους.\n«Έλα μέσα, Ροζίνα», είπε η θεία. «Σε περιμένουν τα ξαδέρφια σου».\nΡοζίνα… Ροζίνα τη λένε, σκέφτηκε ο κόμης κι έφυγε βιαστικά…\nΈτσι ξεκινάει μια από τις πιο ξεκαρδιστικές ιστορίες αγάπης, βασισμένη στο αριστούργημα των Ροσσίνι και Μπομαρσέ.\nΗ δημιουργός Κάρμεν Ρουγγέρη\nΗ θεατρική παράσταση θα ταξιδέψει σε όλη την Ελλάδα το καλοκαίρι του 2016!\nΜείνετε συντονισμένοι για λεπτομέρειες!


Μαραθώνιος ο αυθεντικός | Αθλητισμός | Η ΚΑΘΗΜΕΡΙΝΗ\nΑΘΛΗΤΙΣΜΟΣ 13.11.2016 ΤΕΛΕΥΤΑΙΑ ΕΝΗΜΕΡΩΣΗ: 13.11.2016 : 12:31\nΟταν η ιστορία, ο θρύλος και ο αθλητισμός φτιάχνουν γέφυρα, ενώνουν το παρελθόν με το παρόν και στέλνουν στο μέλλον το μήνυμα «Νενικήκαμεν», τότε μιλάμε για τον Αυθεντικό Μαραθώνιο της Αθήνας. Για 34η χρονιά, χιλιάδες δρομείς θα βρεθούν στην εκκίνηση ενός αγώνα με διαχρονικά μηνύματα. Σχεδόν κάθε μέρα, κάπου στη Γη, διεξάγεται ένας μαραθώνιος. Τα 42.195 «αυθεντικά» μέτρα, όμως, μπορούν να τα διανύσουν μόνο από τον Μαραθώνα μέχρι το Παναθηναϊκό Στάδιο. Και αυτό θα προσπαθήσουν να κάνουν σήμερα 17.500 πρωταθλητές, αθλητές και αθλούμενοι.\nΑυτή τη χρονιά η γιορτή είναι διπλή: συμπληρώνονται 120 χρόνια από την αναβίωση των Ολυμπιακών Αγώνων και την πρώτη διοργάνωση μαραθωνίου δρόμου. Ετσι, ελάχιστη ώρα πριν από την άφιξη του πρώτου μαραθωνοδρόμου, θα πραγματοποιηθεί στο Καλλιμάρμαρο παρέλαση των αθλητών και των αθλητριών που εκπροσώπησαν τη χώρα μας στο Ρίο ντε Τζανέιρο. Στην εκδήλωση θα τιμηθούν οι απόγονοι των πρώτων Ελλήνων ολυμπιονικών του Μαραθωνίου: του νικητή του αγώνα του 1896, Σπύρου Λούη, και του πρώτου δρομέα που τερμάτισε πρώτος σε Μαραθώνιο (είχε διεξαχθεί πριν από τους Ολυμπιακούς και αποτελούσε κάτι σαν αγώνα πρόκρισης), του Χαρίλαου Βασιλάκου (ασημένιο μετάλλιο το 1896). Κατά σύμπτωση, και δύο εγγονοί φέρουν τα ονόματα των παππούδων τους. Τον Ολυμπιακό Υμνο θα τραγουδήσει η διεθνώς αναγνωρισμένη Ελληνίδα υψίφωνος Σόνια Θεοδωρίδου. Η φετινή διοργάνωση αναμένεται να έχει ιδιαίτερο ενδιαφέρον στην κατηγορία των ανδρών. Στην εκκίνηση θα βρεθούν μαραθωνοδρόμοι ικανοί να απειλήσουν το ρεκόρ της διαδρομής, το οποίο είναι 2.10.37 και το έχει πετύχει ο Κενυάτης Φίλιξ Κάντι, το 2014.\nΟ Κενυάτης Λούκα Ρότιχ Λόμπουβαν, με χρόνο 2.12.47, έκοψε πρώτος το νήμα του 34ου Μαραθωνίου Αθηνών. Ο Λόμπουβαν θεωρείτο φαβορί, και πριν την εκκίνηση του αγώνα είχε δηλώσει πως επιθυμεί να γράψει ιστορία. «Ο Λούκα έχει έρθει για να σπάσει το ρεκόρ διαδρομής, καθώς το προσωπικό του ρεκόρ είναι 2.08.12», δήλωσε ο μάνατζερ του αθλητή, Μπεντ Ράσιντ. Καλό χρόνο (2.08.34) έχει και ο Κεμπόι Τσένγκο (Κένυα) αλλά τον πέτυχε πριν από δύο χρόνια. Τις δυνάμεις του δοκίμασε και πάλι στην αυθεντική διαδρομή και ο Κιπτσόγκε Γέγκο. Ο Κενυάτης είχε κόψει πρώτος το νήμα το 2014. Σε ρόλο... λαγού βρέθηκε, σύμφωνα με τον μάνατζερ των αθλητών, ο Κιπρόνο Μπόαζ. Στις γυναίκες έτρεξε η Πενίνα Ντούγκου. Πρόκειται για μια δρομέα του ημιμαραθωνίου που θα δοκιμάσει τις δυνάμεις της και στα 42.195 μ.\nΟ Κενυάτης Λούκα Ρότιχ Λόμπουβαν, με χρόνο 2.12.47, έκοψε πρώτος το νήμα του 34ου Μαραθωνίου Αθηνών.\nΗ διοργάνωση αποτελεί, ταυτόχρονα, και πανελλήνιο πρωτάθλημα τόσο για τους άνδρες όσο και για τις γυναίκες. Οι περισσότεροι από τους κορυφαίους Ελληνες μαραθωνοδρόμους θα πάρουν μέρος στον αγώνα για να στηρίξουν τη διοργάνωση, παρόλο που για κάποιους αυτή η εποχή αποτελεί περίοδο αποθεραπείας. Ανάμεσα σε αυτούς θα είναι και ο Χριστόφορος Μερούσης. Ο αθλητής, τα τελευταία χρόνια, έχει κατακτήσει τρεις φορές την πρώτη θέση σε αντίστοιχα πανελλήνια πρωταθλήματα. «Κανονικά θα έπρεπε να ξεκουράζομαι. Αν ήταν άλλος αγώνας δεν θα έτρεχα. Χρειάζομαι λίγο χρόνο για να ξεκουραστώ και να αλλάξω παραστάσεις. Ο αγώνας αυτός, όμως, είναι διαφορετικός», τόνισε ο πρωταθλητής, ο οποίος θα αγωνιστεί για 11η φορά. Στην εκκίνηση θα βρεθεί και η περυσινή νικήτρια, η Ράνια Ρεμπούλη. «Πρόκειται για μια γιορτή, για αθλητές και για πολίτες. Θα διεκδικήσω τη νίκη σε συνδυασμό με καλή εμφάνιση. Μαζί με τον προπονητή μου, τον Παναγιώτη Χαραμή, αποφασίσαμε να τρέξω και για συναισθηματικούς λόγους. Θέλω να στηρίξω τη διοργάνωση», υπογράμμισε.\nΟ Αυθεντικός Μαραθώνιος συνεισφέρει και στην οικονομία της χώρας. Για τον αγώνα θα βρεθούν στην Ελλάδα περίπου 7.500 αθλούμενοι. Σύμφωνα με στατιστικά στοιχεία, για τις ημέρες που θα μείνουν εδώ, αναμένεται να αφήσουν στην τοπική οικονομία περισσότερα από 8.000.000 ευρώ.\nΗ διοργάνωση μπορεί να έλκει την... καταγωγή της από τη Μάχη του Μαραθώνα (490 π.Χ.) αλλά η ιδέα για την πραγματοποίησή της ανήκε στον Γάλλο φιλόλογο Μισέλ Μπρεάλ, ο οποίος έπεισε τον φίλο του Πιερ ντε Κουμπερτέν να διεξαχθεί ένας αγώνας σε ανάμνηση της νίκης των Ελλήνων. Μάλιστα, προσφέρθηκε να αθλοθετήσει και το ασημένιο κύπελλο που θα έπαιρνε ο νικητής. Πηγή έμπνευσης αποτέλεσαν τα κείμενα των αρχαίων συγγραφέων για τον ημεροδρόμο που έτρεξε την απόσταση για να πει στους Αθηναίους το επικό «Νενικήκαμεν». Ο Γάλλος δεν γνώριζε την απόσταση και όταν έμαθε τα χιλιόμετρα πρότεινε να μη διεξαχθεί ο αγώνας, αλλά η Επιτροπή είχε τυπώσει ήδη το πρόγραμμα. Ετσι, κάθε χρόνο, σε όλο τον κόσμο, εκατομμύρια μαραθωνοδρόμοι ψάχνουν το δικό τους «Νενικήκαμεν», που πηγάζει από την ελληνική Ιστορία.\nΠρώτος Έλληνας που τερμάτισε ο Χριστόφορος Μερούσης (8ος στη συνολική κατάταξη) με χρόνο 2 ώρες, 24 λεπτά και 58 δευτερόλεπτα.


ΘΑΛΑΣΣΤΡΙΝΟΣ: Νοητική κατασκευή εμπεριέχουσα το στοιχείον το θαλασσινόν όσον και το αστρικόν τοιούτον, μη συναντωμένη εις αυτήν τη γη συχνά. Ως συμπεπυκνωμένη σκεπτομορφή πάραυτα μπορεί να απαντηθεί αποκλειστικώς τις υγρές νυχτιές του Οκτωβρίου σε αμμώδεις παραλίες νοτίων θαλασσών, ενδεδυμένη μακρύ ημιδιάφανον φόρεμα ψιλολαμπυρίζον εις το θαμπό σκοτάδι. Συνεσταλμένη ύπαρξις εις το ακροθαλάσσι βαδίζουσα ανάλαφρα, επίτηδες, έτσι ώστε η πρωινή παλίρροια να σβήσει τα ούτως ή άλλως χλωμά ίχνη της.\nΚΟΥΡΑΔΑΝΑΞ: Σύνθετη λέξη, εκ του «κουράδα» και «άναξ» (= βασιλεύς, διά τους νεώτερους άσχετους).Υποδηλώνει τη διαχρονικήν αχρηστεία του θεσμού της βασιλείας. Η κουράδα, ως έννοια, δηλώνει τον άχρηστο, μαλθακό, παρηκμασμένο, σεσηπότα. Αν στα παραπάνω προσθέσομε την απέχθεια του ενήλικου δυτικού πολιτισμού εις τα ανθρώπινα περιττώματα, η έννοια «κουραδάναξ» αποβαίνει λίαν περιεκτική, γλαφυρή και... εύοσμη.\nΜΑΡΙΒΛΕΝΑ: Χαριτωμένη διασκευή του ονόματος «Μαριλένα». Η βλενώδης Μαριλένα. Ο νοών νοείτω.\nΠΑΡΑΒΥΣΣΟΣ: Νέα μεταθρησκευτική εκδοχή της εννοίας του παραδείσου, ένεκα που η παλαιά τοιαύτη εφθάρη ανεπανόρθωτα με την πρόοδον των ηθών και την άνοδον του μορφωτικού υψιπέδου των μαζών. Κατ’αυτήν συνυπάρχει το αβυσσαλέον στοιχείον του αγνώστου & του χάους με το παραδοσιακόν φολκλορικόν στοιχείον της αιώνιας ζωής και ευτυχίτσας. ( Φεύ!… Τα πάντα αναθεωρούνται πλέον…Βαδίζομεν στο Αγνωστο με βάρκα…. Πάει και η βάρκα!….Χμμμ… Καιρός μάλλον να μάθομε να βαδίζομε επί των υδάτων! Τι λέτε; )\nΠΛΑΝΗΤΟΡΧΙΣ: Πλανητάρχης άρχων ως όρχις –ξανά αυτή η αδικαιολόγητος υποτίμησις των συνοδευτικών του ανδρικού μορίου, που, γιατί να το κρύψομεν άλλωστε, χωρίς αυτά το σχετικόν μόριον θα εχρησίμευεν αποκλειστικώς ως ουρήθρα. Σχεδόν όλοι οι αμερικανοί πρόεδροι συγκέντρωσαν εις το παρελθόν τα προσόντα που τους κατέτασαν εις την κατηγορίαν των πλανητόρχεων. Ο γράφων πιστεύει πάραυτα εις την αδιαμφισβήτητη πρωτειά του Γεωργίου Μπους του νεώτερου.\nΠΡΟΛΕΦΤΑΡΙΟΣ: Ο σύνχρονος προλετάριος ο οποίος ναι μεν δεν κατέχει μέσα παραγωγής, κατέχει όμως λεφτά τα οποία αποκτά εσαεί δανειζόμενος προς μεγίστην τέρπση των αφεντικών του αλλά και των τραπεζών, διότι κατ’αυτόν τον τρόπον τον έχουν δεμένον ως σαλάμι χωριάτικο. Ο προλετάριος τούτος τείνει να ενστερνιστεί σχεδόν 100% τις αξίες του καπιταλιστικού συστήματος, εφόσον το αντίθετον θα τον έφερνε σε δυσκωλότατην θέση. Η επερχομένη οικονομικοκοινωνική λαίλαπς θα ξαναβάλει τα πράγματα εις την θέση τους –καλώς ή κακώς…\nTags ΝΕΟΕΛΛΗΝΙΚΟΝ ΛΕΚΣΙΚΟΝ\nNikolaos Koutsis 10 Ιανουαρίου 2011 - 2:13 μ.μ.\nPes mas kai gia ton "Pagkako"...


Έκρηξη σκοτώνει Σέρβο διαδηλωτή στη Μιτρόβιτσα του Κοσόβου | in.gr\ningr > Κόσμος > Αμερική > Έκρηξη σκοτώνει Σέρβο διαδηλωτή στη Μιτρόβιτσα του Κοσόβου\n«Πρόκληση» λέει το Βελιγράδι\nΈκρηξη σκοτώνει Σέρβο διαδηλωτή στη Μιτρόβιτσα του Κοσόβου\nΈνας άνθρωπος σκοτώθηκε και 11 τραυματίστηκαν σε έκρηξη -πιθανώς από ρίψη χειροβομβίδας- στη διάρκεια διαδήλωσης Σέρβων στην εθνικά διαιρεμένη Μιτρόβιτσα του Κοσσυφοπεδίου. Για πρόκληση σε βάρος της Σερβίας και απόπειρα αποσταθεροποίησης κάνει λόγο το Βελιγράδι. Στην περιοχή αναπτύχθηκαν άνδρες της ΝΑΤΟϊκής ειρηνευτικής δύναμης και αστυνομικοί της ΕΕ.\nΑπό τα επεισόδια του Μαΐου στην εθνικά διαιρεμένη Μιτρόβιτσα\n2 Ιουλίου 2010, 17:20 Ενημερώθηκε: 2 Ιουλίου 2010, 20:20\nΈνας άνθρωπος σκοτώθηκε και 11 τραυματίστηκαν σε έκρηξη -πιθανώς από\nρίψη χειροβομβίδας- στη διάρκεια διαδήλωσης Σέρβων στην εθνικά\nδιαιρεμένη Μιτρόβιτσα του Κοσσυφοπεδίου. Για πρόκληση σε βάρος της\nΣερβίας και απόπειρα αποσταθεροποίησης κάνει λόγο το Βελιγράδι. Στην\nπεριοχή αναπτύχθηκαν άνδρες της ΝΑΤΟϊκής ειρηνευτικής δύναμης και\nαστυνομικοί της ΕΕ.\nΗ έκρηξη σημειώθηκε το πρωί της Παρασκευής στο βόρειο τμήμα της Μιτρόβιτσας (όπου κατοικούν Σέρβοι), την ώρα που διαδήλωναν περίπου 1.000 Σέρβοι αντιδρώντας στην επικείμενη εγκατάσταση κυβερνητικής υπηρεσίας στην περιοχή.\nΕκτιμάται ότι η έκρηξη προκλήθηκε από ρίψη χειροβομβίδας, ενώ ακούστηκαν και πυροβολισμοί.\nΈνας άνδρας εξέπνευσε μετά τη διακομιδή του στο νοσοκομείο με σοβαρά τραύματα στο θώρακα και την καρδιά. Αλλοι 11 διαδηλωτές τραυματίστηκαν στην έκρηξη.\nΣτην περιοχή αναπτύχθηκαν άνδρες της ΝΑΤΟϊκής ειρηνευτικής δύναμης και μέλη της αστυνομικής δύναμης της Ευρωπαϊκής Ένωσης. Ελικόπτερα της KFOR πραγματοποιούσαν πτήσεις πάνω από την πόλη.\nΟ ποταμός Ιμπάρ χωρίζει τη Μιτρόβιτσα ανάμεσα στον αλαβανικό νότο και το σερβικό βορρά, που υποστηρίζεται οικονομικά από το Βελιγράδι και ουδέποτε αναγνώρισε την ανεξαρτησία του Κοσσυφοπεδίου που ανακηρύχθηκε μονομερώς το 2008.\nΣτην ανατολική γέφυρα, που χωρίζει τη Μιτρόβιτσα, έχουν εγκατασταθεί\nστρατιώτες της ειρηνευτικής δύναμης του ΝΑΤΟ και της αστυνομικής\nυπηρεσίας του Κοσόβου.\nΟι διαδηλωτές συγκεντρώθηκαν το πρωί της Παρασκευής στη συνοικία Μπόσνιατσκα Μαχάλα για να διαμαρτυρηθούν για την πρόθεση της κυβέρνησης να ανοίξει γραφείο για την έκδοση ατομικών εγγράφων στην περιοχή.\nΠρόκειται για την «πρώτη υπηρεσία που εγκαθίσταται το υπουργείο Τοπικής Αυτοδιοίκησης στο βόρειο τμήμα του Κοσόβου και το\nπρώτο πρακτικό βήμα, στο οποίο προχωρά η εκτελεστική εξουσία του Κοσόβου\nγια την ενσωμάτωση της περιοχής» όπως αναφέρει εφημερίδα της Πρίστινας.\nΤο κτίριο, στο οποίο βρίσκεται το γραφείο που θα λειτουργήσει, φρουρείται από αστυνομικούς της αποστολής της Ευρωπαϊκής Ένωσης στο Κόσοβο (Eulex). Η συνοικία Μπόσνιατσκα Μαχάλα είναι μια από τις περιοχές του βόρειου τμήματος του Κοσόβου στο οποίο ζουν Σέρβοι και Αλβανοί.\nΔύο χρόνια μετά την ανεξαρτητοποίηση του Κοσόβου η ένταση στη Μιτρόβιτσα παραμένει. Το Μάιο άνδρες του ΝΑΤΟ και αστυνομικοί επενέβησαν για να χωρίσουν χιλιάδες Σέρβους και Αλβανούς που συγκρούονταν για τις τοπικές εκλογές που είχε διοργανώσει το Βελιγράδι στη βόρεια Μιτρόβιτσα.\nΠρόκληση καταγγέλλει η Σερβία\nΟ Σέρβος πρόεδρος Μπόρις Τάντιτς δήλωσε ότι η έκρηξη είχε στόχο να προκαλέσει τη Σερβία και να αποσταθεροποιήσει την περιοχή, αλλά τόνισε πως το Βελιγράδι δεν θα αντιδράσει. Συγκάλεσε, ωστόσο, έκτακτη συνεδρίαση του σερβικού εθνικού συμβουλίου ασφαλείας.\nΟ υπουργός Εξωτερικών της Σερβίας Βουκ Γέρεμιτς τόνισε ότι «δεν υπάρχει καμία αμφιβολία ότι πρόκειται για πρόκληση σε βάρος της Σερβίας που συνδέεται με την επίλυση του καθεστώτος του Κοσόβου».\n«Αυτή τη στιγμή μπορώ να πω μόνο ότι ανησυχούμε ιδιαίτερα για τη φανερή προσπάθεια να εφαρμοστούν μονομερή βήματα στο βόρειο τμήμα του Κοσόβου» είπε ο Γέρεμιτς.\n«Θα κάνουμε τα πάντα ώστε η κατάσταση να αποκλιμακωθεί, αλλά δεν θα επιτρέψουμε να δεχόμαστε προκλήσεις» τόνισε ο Γέρεμιτς, σημειώνοντας ότι συγκεντρώνονται πληροφορίες και είναι σε εξέλιξη διαβουλεύσεις των αρμόδιων οργάνων σχετικά με το επεισόδιο στη Μιτρόβιτσα.\nΟι Αρχές στην Πρίστινα αρνήθηκαν να προβούν άμεσα σε κάποιο σχόλιο σχετικά με την έκρηξη.


Έρμη Ρωμιοσύνη! (μια ματιά στο μέλλον, διαβάζοντας Παλαμά) | ΕΜΠΛΟΚΗ\nΑρχικήΈρμη Ρωμιοσύνη! (μια ματιά στο μέλλον, διαβάζοντας Παλαμά)\n21/06/2016 21/06/2016 petritis7 ΑΡΘΡΑ,ΕΘΝΙΚΑ ΘΕΜΑΤΑ,ΕΛΛΑΔΑ,ΕΛΛΗΝΙΣΜΟΣΒΑΡΒΑΡΟΙ,ΝΙΚΟΣ ΤΑΜΟΥΡΙΔΗΣ,ΠΑΤΡΙΔΑ,ΡΑΓΙΑΔΕΣ,ΡΩΜΙΟΣΥΝΗ,ΣΚΛΑΒΙΑ\nΤαξιδεύουμε λίγο μπροστά, στα μέλλοντα. Να δούμε τι καν’ η Ελλάδα μας, εκεί λίγο πέρα από του χρόνου τα δεσμά. Τόλμημα γερό, που τρόμο μπορεί να φέρει. Μα αξίζει να δούμε. Και να λοιπόν η πατρίδα μας! Αλλά, αγνώριστη η χώρα η παινεμένη. Δεν είν’ αυτή που ξέραμε. Συντρίμμια, συντρίμμια, παντού συντρίμμια και καπνός και φωτιά! Μια απέραντη φωτιά, ένα ρημαδιό, μια χαλασιά. Τίποτε όρθιο. Κι ο θρήνος διάχυτος πάνω στα μαύρα ερείπια, στα γκρεμισμένα, στα καμένα. Ρωμαίικο, δεν είσαι πια για θαυμασμό αλλά για κλάμα.\nΜη νοιάζεστε, πετιέται ο Νίτσε: «Μόνο εκεί που είναι τάφοι εκεί είναι και ανάσταση». Και του απαντάμε: «Μα, η Ελλάδα ποτέ δεν πεθαίνει»! Γι’ αυτό και δεν ανασταίνεται, μας λέει. Γιατί στου Κακού τη σκάλα στο πιο βαθύ σκαλί ποτέ δεν φτάνει!\nτο γυαλί της φυλής εραγίστη,\nόλα πάνε, μια στάλα έχει μείνει:\n«Του Χριστού και της μάνας σου η πίστη»!\nΝίκος Ταμουρίδης / Αντιστράτηγος (ε.α) – Επίτιμος Α’ Υπαρχηγός ΓΕΣ\n← Φυτώριο Τζιχαντιστών το Κόσοβο\n1943: Το τραγικό ναυάγιο με τους Ηπειρώτες αξιωματικούς στην Αδριατική →


Cafouro Cafes da Rua do Ouro Lda, Λισαβόνα - Κριτικές εστιατορίων - TripAdvisor\nCafouro Cafes da Rua do Ouro Lda, Λισαβόνα\nΑναζήτηση Ευρώπη›Πορτογαλία›Κεντρική Πορτογαλία›Lisbon District›Λισαβόνα›Εστιατόρια σε Λισαβόνα›Cafouro Cafes da Rua do Ouro Lda\n10 κριτικές Νο 2.805 από 3.605 στην κατηγορία Εστιατόρια για: Λισαβόνα Γειτονιά: Μπάισα, Ρόσιο & Ρεστοραδόρες\nΝα εμφανιστούν επίσης ΧάρτηςΔορυφορικός Έχει γίνει παύση των ενημερώσεων χάρτη. Μεγεθύνετε για προβολή ενημερωμένων πληροφοριών. Επαναφορά ζουμ Γίνεται ενημέρωση του χάρτη… Επιστροφή στον χάρτη Λήψη οδηγιών Rua do Ouro 177, Λισαβόνα, Πορτογαλία + Προσθήκη ωρών Βελτίωση αυτής της καταχώρισης\n10 κριτικές από την κοινότητά μας στο TripAdvisor Η σημερινή προσφορά εστιατορίου Arte Do MercadoEως και 50% έκπτωση Δείτε όλες τις προσφορές Κάντε κράτηση σε παρόμοια εστιατόρια\nΛισαβόνα, Lisbon District 818 Κριτικές Κράτηση O Chiado\nΛισαβόνα, Lisbon District 862 Κριτικές Δείτε όλα τα διαθέσιμα εστιατόρια\nΑπαλοιφή όλων Cafouro Cafes da Rua do Ouro Lda: Ξεκινήστε την κριτική σας Επιλέξτε μια βαθμολογία\nΕνημέρωση καταχώρισης… Cafouro Cafes da Rua do Ouro Lda: Οι ταξιδιώτες που ενδιαφέρθηκαν γι' αυτό το μέρος είδαν επίσης\nΛισαβόνα, Lisbon District CR7 Coner Bar & Bistro\nCafouro Cafes da Rua do Ouro Lda: Έχετε πάει; Μοιραστείτε τις εμπειρίες σας! Γράψτε μια κριτική\nRua do Ouro 177, Λισαβόνα, Πορτογαλία Τοποθεσία:\nΈχετε απορίες; Λάβετε απαντήσεις από το προσωπικό αυτού του χώρου (Cafouro Cafes da Rua do Ouro Lda) και από προηγούμενους πελάτες.\nΟδηγίες δημοσίευσης Λάβετε ειδοποιήσεις για τις νέες απαντήσεις στις ερωτήσεις σας. Ρωτήστε Συνηθισμένες ερωτήσεις: Προσφέρετε επιλογές χωρίς γλουτένη; Ισχύουν ενδυματολογικοί κανόνες; Επιτρέπονται σκύλοι στον εξωτερικό χώρο; Κοντά σε: Cafouro Cafes da Rua do Ouro Lda Κοντινά αξιοθέατα με τη μεγαλύτερη βαθμολογία 1.557 Κριτικές Carmo Convent\n4.994 Κριτικές Santa Justa Lift\nΔείτε όλα τα αξιοθέατα Κοντινά εστιατόρια με τη μεγαλύτερη βαθμολογία 818 Κριτικές Leitaria Camponeza\n862 Κριτικές O Chiado\n1.268 Κριτικές Gelados Santini